Yesu Mfatoho a Ɛfa Mmaabun Du no Ho (Mateo 25) | Adesua\nKENKAN WƆ Afrikaans Cakchiquel (Western) Cambodian Dangme English Ewe French Ga Garifuna Greenlandic Hmong (White) Italian Kimbundu Kwangali Kwanyama Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Spanish Swati Tahitian Tlapanec Totonac Tsonga Tswana Twi Umbundu Venda Xhosa Zulu\n“Enti monkɔ so nwɛn, na monnim da anaa dɔn no.”—MATEO 25:13.\nAba bɛn na ɛwɔ mmaabun du ho mfatoho no mu?\nSɛn na Kristofo a wɔasra wɔn no de Yesu mfatoho a ɛfa mmaabun du ho no ayɛ adwuma?\n“Nnwan foforɔ” no bɛyɛ dɛn anya mmaabun du ho mfatoho no so mfaso?\n1, 2. (a) Dɛn na Yesu ka faa nna a ɛdi akyiri no ho? (b) Nsɛmmisa bɛn na yɛbɛsusu ho?\nFA W’ADWENE bu sɛ Yesu te Ngo Bepɔ no so a n’ani kyerɛ Yerusalem asɔrefie no. N’asuafo no mu nnan ka ne ho; wɔn din ne Petro, Andrea, Yakobo, ne Yohane. Yesu kaa nkɔmhyɛ bi a ɛbɛbam daakye ho asɛm kyerɛɛ wɔn, na wɔyɛɛ aso tiee no. Nkɔmhyɛ no ma yɛhu nea ɛbɛsi wɔ wiase bɔne yi nna a ɛdi akyiri mu bere a Yesu bɛdi ade wɔ Onyankopɔn Ahenni mu no. Yesu ka kyerɛɛ wɔn sɛ edu saa bere a nsɛm akɛse bɛsisi no a, “akoa nokwafoɔ ne ɔbadwemma” no bɛgyina n’ananmu wɔ asase so ama n’akyidifo honhom fam aduane ɛbere a ɛsɛ mu.—Mateo 24:45-47.\n2 Yesu san maa mfatoho a ɛfa mmaabun du ho wɔ saa nkɔmhyɛ no ara mu. (Kenkan Mateo 25:1-13.) Yɛbɛsusu nsɛmmisa a ɛdidi so yi ho wɔ adesua yi mu: (1) Aba bɛn na ɛwɔ mfatoho no mu? (2) Sɛn na Kristofo anokwafo a wɔasra wɔn no de afotu a ɛwɔ mfatoho no mu ayɛ adwuma? Dɛn na afi mu aba? (3) Ɛnnɛ, yɛn mu biara bɛyɛ dɛn atumi anya mfatoho a Yesu mae no so mfaso?\nABA BƐN NA ƐWƆ MFATOHO NO MU?\n3. Kan no, sɛn na na yɛn nwoma ahorow kyerɛkyerɛ mmaabun du ho mfatoho no mu? Ɛbɛtumi aba sɛ dɛn na efii mu bae?\n3 Adesua a ɛdi wei anim no, yɛhuu sɛ nnansa yi akoa nokwafo no asesa sɛnea wɔkyerɛkyerɛ Bible mu nsɛm bi mu. Seesei akoa nokwafo no de adwene asi asuade a ɛwɔ Bible mu nsɛm mu so kɛse sen sɛ wɔde bɛsi nea ɛgyina hɔ ma anaa sɛnea ɛbɛbam daakye so. Yɛmfa Yesu mfatoho a ɛfa mmaabun du ho no nyɛ nhwɛso. Kan no, na yɛn nwoma ahorow taa ka sɛ nkanea, ngo, ne ntoa no gyina hɔ ma biribi anaa obi. Enti, ɛbɛtumi aba sɛ bere a yɛde yɛn adwene sii nneɛma nketenkete a ɛwɔ mfatoho no mu so no, aba a ɛho hia a ɛwom no yerae? Ɛho hia sɛ yɛnya saa asɛmmisa no ho mmuae.\nƐsɛ sɛ mmaabun no sosɔ wɔn nkanea na wɔyɛ krado ansa na ayeforokunu no aba\n4. Mfatoho no mu no, hena ne (a) ayeforokunu no? (b) henanom ne mmaabun no?\n4 Ma yɛnhwɛ aba a ɛwɔ Yesu mfatoho no mu. Nea ɛdi kan, ma yɛnhwɛ nnipa a wɔwɔ mmaabun du ho mfatoho no mu. Hena ne ayeforokunu no? Ɔno ne Yesu. Nea enti a yɛreka saa ne sɛ na Yesu ankasa adi kan aka sɛ ɔyɛ ayeforokunu. (Luka 5:34, 35) Henanom ne mmaabun no? Wɔne “nnwankuo ketewa” no, anaa Kristofo a wɔasra wɔn no. Yɛyɛ dɛn hu saa? Mfatoho no ma yɛhu sɛ ɛsɛ sɛ mmaabun no sosɔ wɔn nkanea na wɔyɛ krado ansa na ayeforokunu no aba. Hwɛ nea Yesu ka kyerɛɛ n’akyidifo anokwafo no: “Momfa adeɛ mmɔ mo asene na momma mo nkanea nnɛre, na monyɛ mo ho sɛ mmarima a wɔretwɛn wɔn wura sɛ ɔbɛfiri awaregyeɛ ase aba.” (Luka 12:32, 35, 36) Ɔsomafo Paulo ne ɔsomafo Yohane nyinaa de Kristo akyidifo anokwafo no totoo ɔbaabun a efĩ nkaa no ho. (2 Korintofoɔ 11:2; Adiyisɛm 14:4) Enti yɛtumi hu sɛ afotu ne kɔkɔbɔ a ɛwɔ Mateo 25:1-13 no fa Yesu akyidifo a wɔasra wɔn no ho.\n5. Ɔkwan bɛn so na Yesu ma yɛhuu bere pɔtee a ne mfatoho no bɛba mu?\n5 Nea ɛdi hɔ no, Yesu afotu no fa bere pɔtee bɛn ho? Asɛm a Yesu kae bere a ɔde mfatoho no reba awiei no boa yɛn ma yɛhu. Ɔkaa sɛ: “Ayeforɔkunu no baeɛ.” (Mateo 25:10) Yehui wɔ July 15, 2013, Ɔwɛn-Aban no mu sɛ Yesu nkɔmhyɛ a ɛwɔ Mateo ti 24 ne 25 no ka bere a Yesu ‘bɛba’ no ho asɛm mpɛn nwɔtwe. Bere a Yesu kaa ne ‘ba’ ho asɛm no, na ɔreka bere a ɔbɛba wɔ ahohiahia kɛse no mu abɛbu atɛn na wasɛe wiase bɔne yi ho asɛm. Enti yɛbɛtumi aka sɛ Yesu mfatoho no fa nna a ɛdi akyiri no ho, nanso ‘ɔbɛba’ ahohiahia kɛse no mu.\n6. Aba bɛn na ɛwɔ mfatoho no mu?\n6 Aba bɛn na yɛnya fi mfatoho no mu? Kae nea na Yesu reka ho asɛm no. Yesu kaa “akoa nokwafo ne ɔbadwemma” no ho asɛm wɔ Mateo ti 24. Saa akoa no yɛ mmarima kakraa bi a wɔasra wɔn a wɔbɛdi Kristo akyidifo anim wɔ nna a ɛdi akyiri no mu. Yesu bɔɔ saa mmarima no kɔkɔ sɛ ɛsɛ sɛ wɔkɔ so yɛ anokwafo. Mateo ti 25 no, Yesu de mmaabun du ho mfatoho no yɛɛ afotu maa n’akyidifo a wɔasra wɔn nyinaa a wɔbɛtena ase wɔ nna a ɛdi akyiri no mu. Ɔka kyerɛɛ wɔn sɛ ‘wɔnkɔ so nwɛn’ na ɔsoro akatua no ammɔ wɔn. (Mateo 25:13) Afei momma yɛnhwehwɛ mfatoho no mu na yɛnhwɛ sɛnea wɔn a wɔasra wɔn no de afotu no ayɛ adwuma.\nSƐN NA WƆN A WƆASRA WƆN NO DE AFOTU A ƐWƆ MFATOHO NO MU AYƐ ADWUMA?\n7, 8. (a) Dɛn na ɛmaa mmaabun mmadwemma no yɛɛ krado? (b) Dɛn na Kristofo a wɔasra wɔn no ayɛ a ɛkyerɛ sɛ wɔayɛ krado?\n7 Yesu sii so dua wɔ mfatoho no mu sɛ mmaabun mmadwemma no anyɛ wɔn ade sɛ mmaabun nkwaseafo no, enti ayeforokunu no bae no na wɔayɛ krado. Dɛn na wɔyɛe? Na wɔayɛ krado rewɛn. Ná ɛsɛ sɛ mmaabun du no nyinaa ma wɔn ani da hɔ na wɔma wɔn nkanea dɛre anadwo no nyinaa. Ná mmaabun mmadwemma nnum no ayɛ krado efisɛ wɔde ngo guu ntoa mu kaa wɔn nkanea no ho, nanso mmaabun nkwaseafo no anyɛ saa. Dɛn na Kristofo anokwafo a wɔasra wɔn no ayɛ de asiesie wɔn ho ama ba a Yesu bɛba no?\n8 Kristofo a wɔasra wɔn no asiesie wɔn ho sɛ wɔbɛyɛ wɔn adwuma no akɔsi awiei. Wɔnim sɛ ɛsɛ sɛ wɔde nneɛma a ɛbɛma wɔn ho adwo wɔn wɔ Satan wiase mu no to nkyɛn na ama wɔatumi asom Onyankopɔn yiye. Esiane sɛ wɔdɔ Yehowa ne ne Ba no nti, wɔasi wɔn bo sɛ wɔde nokwaredi bɛsom Yehowa, na ɛnyɛ sɛ awiei no abɛn nti na wɔreyɛ saa. Wɔkura wɔn mũdi mu, na wɔmma wiase ahonyade, ɔbrasɛe, ne pɛsɛmenkominya nnye wɔn adwene. Sɛnea na mmaabun mmadwemma no asosɔ wɔn nkanea retwɛn no, saa ara na nnɛ wɔn a wɔasra wɔn no kɔ so hyerɛn, na sɛ ɛyɛ sɛ nea Ayeforokunu no rekyɛ mpo a, wɔanya abotare atwɛn no.—Filipifoɔ 2:15.\nYesu bɔɔ Kristofo a wɔasra wɔn no kɔkɔ sɛ ɛsɛ sɛ wɔkɔ so yɛ anokwafo\n9. (a) Kɔkɔbɔ bɛn na Yesu de maa wɔn a wɔasra wɔn no wɔ nko a wɔbɛtɔ ho? (b) Sɛn na wɔn a wɔasra wɔn no ayɛ wɔn ade wɔ nteɛm, “Ayeforɔkunu no nie oo!” no ho? (Hwɛ ase hɔ asɛm no nso.)\n9 Ade foforo a ɛboaa mmabun mmadwemma no ma wɔyɛɛ krado bere a ayeforokunu no bae ne sɛ na wɔrewɛn. Nanso wɔ mfatoho no mu no, bere a ɛyɛɛ sɛ nea ayeforokunu no akyɛ no, mmaabun du no nyinaa “tɔɔ nko faa mu daeɛ.” Enti ɛbɛtumi aba sɛ Kristofo a wɔasra wɔn a wɔwɔ hɔ nnɛ no bi ‘bɛda’ anaa? Nneɛma bɛtumi atwetwe wɔn adwene bere a wɔretwɛn sɛ Kristo bɛba no? Aane. Ná Yesu nim sɛ obi a wasiesie ne ho retwɛn sɛ ɔbɛba no bɛtumi ayɛ mmerɛw na nneɛma atwetwe n’adwene. Enti Kristofo anokwafo a wɔasra wɔn no ayere wɔn ho akɔ so awɛn. Ɔkwan bɛn so? Yɛhu wɔ mfatoho no mu sɛ bere a mmaabun du no tee nteɛm sɛ: “Ayeforɔkunu no nie oo!” no, wɔn nyinaa sɔree. Nanso mmaabun mmadwemma no nko ara na wɔkɔɔ so wɛnee. (Mateo 25:5, 6; 26:41) Saa ara na nna a ɛdi akyiri yi mu no, Kristofo anokwafo a wɔasra wɔn no ate nteɛm, “Ayeforɔkunu no nie oo!” na wɔagye so. Wɔagye adanse a ɛdi mũ a ɛkyerɛ sɛ ɛrenkyɛ na Yesu aba no atom, na wɔayɛ krado retwɛn sɛ ɔbɛba. * (Hwɛ ase hɔ asɛm no.) Afei yɛnhwɛ asɛm a Yesu ka de wiee mfatoho no; ɛfa bere pɔtee bi ho.\nMMADWEMMA NO AKATUA NE NKWASEAFO NO ASOTWE\n10. Sɛ yɛhwɛ nkɔmmɔ a ɛkɔɔ so wɔ mmaabun mmadwemma ne mmaabun nkwaseafo no ntam no a, asɛm bɛn na yɛbɛtumi abisa?\n10 Mfatoho no rekɔ awiei no, mmaabun nkwaseafo no kaa sɛ mmaabun mmadwemma no mma wɔn ngo ngu wɔn nkanea mu. Nanso wɔamma wɔn. (Kenkan Mateo 25:8, 9.) So yɛate pɛn sɛ obi hia mmoa ɛnna Kristofo a wɔasra wɔn no ammoa no anaa? Kae bere a mfatoho no bɛbam no. Sɛ ahohiahia kɛse no rekɔ awiei a, ɛnna Yesu, Ayeforokunu no, bɛba abɛbu atɛn. Enti yɛbɛtumi aka sɛ mmaabun nkwaseafo no bɛsrɛ mmadwemma no ngo bere a aka kakraa bi ma ahohiahia kɛse no aba awiei no. Adɛn nti na yɛreka saa? Nea enti a yɛreka saa ne sɛ ɛbɛdu saa bere no na Kristofo a wɔasra wɔn no anya wɔn nsɔano a ɛtwa to no.\n11. (a) Sɛ aka kakraa bi ma ahohiahia kɛse no afi ase a, dɛn na ɛbɛsi? (b) Bere a mmaabun mmadwemma no ka kyerɛɛ nkwaseafo no sɛ wɔnkɔto ngo no bi no, dɛn na na wɔrepɛ akyerɛ?\n11 Enti, Kristofo anokwafo a wɔasra wɔn a wɔwɔ asase so nyinaa bɛnya wɔn nsɔano a ɛtwa to ansa na ahohiahia kɛse no afi ase. (Adiyisɛm 7:1-4) Efi saa bere no, biribiara ntumi nsi ɔsoro a wɔbɛkɔ no kwan. Nanso wo deɛ, ma yɛnhwɛ bere a ahohiahia kɛse no nnya mfii ase no. Sɛ Kristofo a wɔasra wɔn no bi ankɔ so anwɛn na wɔanni nokware a, dɛn na ɛbɛto wɔn? Wɔrennya nsɔano a ɛtwa to no. Ebedu saa bere no, na wɔasra Kristofo anokwafo foforo ahyɛ wɔn ananmu. Sɛ ahohiahia no fi ase a, wɔbɛsɛe Babilon Kɛse no, na ɛno bɛma mmaabun nkwaseafo no ho adwiriw wɔn paa. Ebia saa bere no na wɔbɛhu sɛ wɔanyɛ krado antwɛn Yesu. Sɛ wɔhwehwɛ mmoa saa bere no a, dɛn na ɛbɛsi? Mmuae no wɔ mfatoho no mu. Mmaabun mmadwemma no amma mmaabun nkwaseafo no ngo no bi, mmom wɔka kyerɛɛ wɔn sɛ wɔnkɔtɔ bi. Esiane sɛ na ɛyɛ “dasuom” nti, wɔannya ngo no bi antɔ. Ná aka akyi dodo!\n12. (a) Sɛ ahohiahia kɛse no fi ase a, wɔn a wɔasra wɔn no bɛtumi aboa Kristoni a na wɔasra no nanso wanni nokware ansa na anokwafo no renya nsɔano a ɛtwa to no anaa? Adɛn ntia? (b) Dɛn na ɛbɛto wɔn a wɔyɛ wɔn ade sɛ mmaabun nkwaseafo no?\n12 Sɛ ahohiahia kɛse no fi ase a, Kristofo anokwafo a wɔasra wɔn no rentumi mmoa obiara a wanni nokware. Ebedu saa bere no na aka akyi dodo. Ɛnde, dɛn na ɛbɛto wɔn a wɔnni nokware no? Hwɛ nea ɛtoo mmaabun nkwaseafo a wɔkɔe sɛ wɔrekɔtɔ ngo no: “Ayeforɔkunu no baeɛ, na mmaabunu a wɔayɛ krado no ne no kɔɔ ayeforɔhyia no ase; na wɔtoo pono no mu.” Sɛ Yesu ba n’anuonyam mu bere a ahohiahia kɛse no reba awiei no a, ɔbɛboaboa Kristofo anokwafo a wɔasra wɔn no ano akɔ soro. (Mateo 24:31; 25:10; Yohane 14:1-3; 1 Tesalonikafoɔ 4:17) Nanso Yesu bɛpo wɔn a wɔanni nokware no. Ebia wɔbɛka asɛm a mmaabun nkwaseafo no kae no bi sɛ: “Owura, owura, bue yɛn!” Nanso Yesu bɛbua wɔn sɛn? Awerɛhosɛm ne sɛ, mmuae a ɔde bɛma nnipa pii a wɔte sɛ mmirekyie no ara na ɔde bɛma wɔn sɛ: “Mese mo nokorɛm sɛ, mennim mo.”—Mateo 7:21-23; 25:11, 12.\nƐyɛ Kristoni biara a wɔasra no asɛde sɛ ɔsiesie ne ho na ɔwɛn\n13. (a) Adɛn nti na ɛho nhia sɛ yɛbɛka sɛ Kristo akyidifo a wɔasra wɔn no mu bebree renni nokware? (b) Adɛn nti na yɛbɛtumi aka sɛ Yesu mfatoho no ma yɛhu sɛ ɔwɔ Kristofo a wɔasra wɔn no mu ahotoso? (Hwɛ mfoni a ɛwɔ adesua yi mfiase no.)\n13 Enti nea na Yesu reka ne sɛ wɔn a wɔasra wɔn no bebree renni nokware ma enti ɛho bɛhia sɛ wɔde ebinom hyɛ wɔn ananmu? Dabi. Mateo ti 24 ma yɛhu sɛ Yesu bɔɔ akoa nokwafo ne ɔbadwemma no kɔkɔ sɛ wɔnhwɛ na wɔanyɛ akoa bɔne. Wei nkyerɛ sɛ na ɔhwɛ kwan sɛ biribi a ɛte saa bɛsi. Saa ara na mmaabun du ho mfatoho no nso yɛ kɔkɔbɔ. Yɛahu sɛ na mmaabun du no mu nnum yɛ nkwaseafo ɛnna nnum nso yɛ mmadwemma. Enti ɛyɛ Kristoni biara a wɔasra no asɛde sɛ ɔsiesie ne ho na ɔwɛn. Sɛ wanyɛ saa a, ɔbɛtumi abɛyɛ ɔkwasea a ɔnni nokware. Paulo de kɔkɔbɔ a ɛte saa ara maa ne nuanom Kristofo mmarima ne mmaa a wɔasra wɔn no. (Kenkan Hebrifoɔ 6:4-9; fa toto Deuteronomium 30:19 ho.) Paulo de asɛm no sii wɔn anim pen, na na ɔwɔ awerɛhyem nso sɛ ne nuanom mmarima ne mmaa no nsa bɛka wɔn akatua. Kɔkɔbɔ a Yesu de mae wɔ mmaabun du ho mfatoho no mu no ma yɛhu sɛ na ɔwɔ Kristofo a wɔasra wɔn no mu ahotoso saa ara. Ɔnim sɛ Kristofo a wɔasra wɔn no mu biara bɛtumi akɔ so adi nokware na wanya akatua pa!\nKRISTO “NNWAN FOFORƆ” NO BƐYƐ DƐN ANYA SO MFASO?\n14. Adɛn nti na “nnwan foforɔ” no nso bɛtumi anya mmaabun du ho mfatoho no so mfaso?\n14 Yesu mfatoho no fa Kristofo a wɔasra wɔn no ho. Na “nnwan foforɔ” no nso ɛ? Wɔbɛtumi anya Yesu mfatoho no so mfaso anaa? (Yohane 10:16) Aane! Aba a ɛwɔ mfatoho no mu no yɛ tiawa. Ɛne sɛ: “Monkɔ so nwɛn.” Bere bi nso Yesu kaa sɛ: “Deɛ mereka akyerɛ mo yi mereka akyerɛ nnipa nyinaa, monkɔ so nwɛn.” (Marko 13:37) Yesu pɛ sɛ n’asuafo nyinaa yɛ krado na wɔwɛn. Kristofo nyinaa bɛtumi asuasua wɔn a wɔasra wɔn no nhwɛso pa; wɔde ɔsom adwuma no di kan wɔ biribiara mu wɔ wɔn asetena mu. Kae sɛ mmaabun nkwaseafo no ka kyerɛɛ mmaabun mmadwemma no sɛ wɔmma wɔn ngo ngu wɔn nkanea mu. Wɔamma wɔn. Ɛno kae yɛn sɛ ɛyɛ yɛn mu biara asɛde sɛ ɔkɔ so di nokware ma Onyankopɔn, ɔyɛ krado, na ɔkɔ so wɛn. Obiara rentumi nyɛ saa mma yɛn. Yɛn mu biara bɛbu akontaa akyerɛ Yesu Kristo, Ɔtemmufo a ɔtene, a ɔreba nnansa yi ara no. Enti ɛsɛ sɛ yɛyɛ krado!\nObiara ntumi nwɛn mma yɛn, na saa ara nso na ɔrentumi nni nokware mma yɛn\n15. Adɛn nti na Kristo ne n’ayeforo no aware yɛ anigyesɛm ma nokware Kristofo nyinaa?\n15 Aware a Yesu kaa ho asɛm wɔ ne mfatoho no mu no yɛ anigyesɛm ma Kristofo nyinaa. Harmagedon ko no akyi no, Kristofo a wɔasra wɔn no bɛba abɛyɛ Kristo ayeforo. (Adiyisɛm 19:7-9) Saa bere no, obiara a ɔwɔ asase so bɛnya aware a ɛbɛkɔ so wɔ soro no so mfaso. Adɛn ntia? Efisɛ ɛbɛma nnipa nyinaa anya aban papa. Sɛ yɛn anidaso ne sɛ yɛbɛtena soro oo, asase so oo, momma yɛnsi yɛn bo sɛ yɛbɛyɛ krado na yɛakɔ so awɛn. Sɛ yɛyɛ saa a, yɛn nsa bɛtumi aka asetena pa a Yehowa asiesie ama yɛn no!\n^ nky. 9 Sɛ yɛhwɛ mfatoho no a, yɛhu sɛ bere a wɔtee nteɛm, “Ayeforɔkunu no nie oo!” (Mateo 25:6) no, bere bi twaam ansa na ayeforokunu (Mateo 25:10) no reba. Kristofo a wɔasra wɔn no akɔ so awɛn wɔ nna a ɛdi akyiri yi mu nyinaa. Wɔahu Yesu mmae no ho sɛnkyerɛnne no. Enti wɔnim sɛ ɔredi Onyankopɔn Ahenni no so Hene. Nanso ɛsɛ sɛ wɔkɔ so ara wɛn kɔsi sɛ ɔbɛba.\nMmaabun mmadwemma: Kristofo anokwafo a wɔasra wɔn a wɔkɔ so wɛn\nMmaabun nkwaseafo: Kristofo a wɔasra wɔn a wɔankɔ so anwɛn nti ɔsoro akatua no bɔ wɔn


Akyɛde Bɛn na Ɛsen Biara?\nƆwɛn-Aban | No. 6 2017\nKENKAN WƆ Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Betsimisaraka (Southern) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Guarani Gun Haitian Creole Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tsonga Tswana Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Welsh Xhosa Yoruba Zande Zulu\nOnyankopɔn akyɛde a ɛne agyede no bɛma yɛatumi anya daa nkwa, na ɛno ne akyɛde a ne sɛso nni hɔ\nASƐM A ƐDA SO | AKYƐDE BƐN NA NE SƐSO NNI HƆ?\nAkyɛde Bɛn na Ne Sɛso Nni Hɔ?\n“Akyɛde pa ne adekyɛde a ɛyɛ pɛ biara fi soro; efi hann Agya no nkyɛn.” (Yakobo 1:17) Bible mu asɛm yi ma yehu sɛ yɛn soro Agya Yehowa Nyankopɔn yam ye. Nanso akyɛde pii a Onyankopɔn de ama nnipa no, baako bi wɔ hɔ a ɛsen ne nyinaa. Ɛyɛ dɛn? Yɛhwɛ Yohane 3:16 a, yebehu Yesu asɛm a nkurɔfo nim no yiye paa no. Ɛka sɛ: “Onyankopɔn dɔ wiase paa ma enti ɔde ne Ba a ɔwoo no koro no mae, na obiara a ɔkyerɛ no mu gyidi no ansɛe na mmom wanya daa nkwa.”\nOnyankopɔn de ne Ba a ɔwoo no koro no mae sɛ akyɛde. Ɛno ne akyɛde a ɛsen biara a yɛn mu biara nsa betumi aka. Akyɛde no betumi ama yɛade yɛn ho afi bɔne, mpanyinyɛ ne owu nkoasom mu. (Dwom 51:5; Yohane 8:34) Ɛmfa ho nea yɛbɛyɛ biara no, yɛn ankasa rentumi nnye yɛn ho mfi saa nkoasom no mu da. Nanso ɔdɔ kɛse a Onyankopɔn wɔ nti, wama yɛn nea yehia a ebetumi agye yɛn. Yehowa Nyankopɔn de ne Ba a ɔwoo no koro, Yesu Kristo, ama yɛn sɛ agyede. Eyi ama nnipa asoɔmmerɛwfo anidaso sɛ daakye wobetumi anya daa nkwa. Agyede no koraa, ɛyɛ dɛn? Adɛn nti na ɛho hia? Na yɛbɛyɛ dɛn anya so mfaso?\nAgyede yɛ biribi a yetua san de gye biribi a yɛahwere, anaa yɛde gye obi fi nkoasom mu. Bible ma yehu sɛ, bere a Onyankopɔn bɔɔ yɛn awofo a wodi kan, Adam ne Hawa no, na bɔne biara nni wɔn ho. Ɔmaa wɔn anidaso sɛ, wɔne wɔn mma a wɔbɛwo wɔn no betumi de anigye atena ase daa wɔ paradise asase so. (Genesis 1:26-28) Awerɛhosɛm ne sɛ, wɔpaw sɛ wɔbɛyɛ Onyankopɔn so asoɔden. Eyi ma wɔhweree saa anidaso yi nyinaa, enti wɔbɛyɛɛ abɔnefo. Dɛn na efii mu bae? Bible ma mmuae sɛ: “Ɛnam onipa biako so na bɔne baa wiase, na owu nam bɔne so bae, ma owu trɛw kaa nnipa nyinaa, efisɛ wɔn nyinaa ayɛ bɔne.” (Romafo 5:12) Sɛ́ anka Adam de nkwa a ɛyɛ pɛ bɛwo ne mma no, ɔde bɔne ne ɛho nsunsuanso a ɛne owu mmom na ɛwoo wɔn.\nSɛ yɛretua agyede bi a, ɛsɛ sɛ nea yɛretua no ne ade a yɛahwere no yɛ pɛpɛɛpɛ. Bere a Adam hyɛɛ da yɛɛ Onyankopɔn so asoɔden no, ɔyɛɛ bɔne na nea efii mu bae ne sɛ ɔhweree onipa nkwa a ɛyɛ pɛ. Ɛno ne n’ankasa nkwa. Bible ma yehu sɛ, eyi maa Adam asefo bɛyɛɛ nkoa maa bɔne ne owu. Eyi nti, na ehia sɛ wɔde onipa foforo nkwa a ɛyɛ pɛ bɔ afɔre na ama wɔatumi agye nnipa afi saa nkoasom yi mu. Ɛno ne Yesu nkwa. (Romafo 5:19; Efesofo 1:7) Agyede a Onyankopɔn fi ɔdɔ mu tuae no, ɛno nko ara ne ade a ɛma nnipa nya anidaso sɛ wɔn nsa bɛka nea Adam ne Hawa hweree no. Ɛno ne daa nkwa wɔ paradise asase so.—Adiyisɛm 21:3-5.\nSɛ yɛhwɛ nea agyede no tumi yɛ a, akyinnye biara nni ho sɛ ɛno ne Onyankopɔn akyɛde a ɛso bi nni. Ɛno na ɛbɛma yɛanya daa nkwa. Yɛadi kan ahwɛ nneɛma bi a ɛma akyɛde yɛ nea ɛfata. Nea ɛbɛma yɛate ase paa sɛ agyede no yɛ “adekyɛde a ɛyɛ pɛ” no, momma yɛmfa saa nneɛma no ntoto agyede no ho. Ɛbɛma yɛahu sɛnea Onyankopɔn akyɛde yi du ho boro so koraa.\nƐyɛ nea yɛpɛ ma yɛn. Yɛn nnipa de, yɛpɛ paa sɛ yɛbɛkɔ so atena ase. (Ɔsɛnkafo 3:11) Ɛkaa yɛn nko ara a anka saa apɛde yi, yɛrentumi mma ɛnyɛ hɔ. Nanso agyede no nti, ebetumi ayɛ yiye. Bible ka sɛ: “Efisɛ bɔne akatua ne owu, na akyɛde a Onyankopɔn de ma ne daa nkwa a ɛnam yɛn Awurade Kristo Yesu so.”—Romafo 6:23.\nƐyɛ nea yehia ma yɛn. Anka nnipa rentumi ntua agyede no da. Bible ka sɛ: “Wɔn kra gye bo yɛ den enti wɔrentumi ntua da.” (Dwom 49:8) Eyi nti, na yehia Onyankopɔn mmoa paa na ama yɛatumi ade yɛn ho afi bɔne ne owu nkoasom mu. Nanso Onyankopɔn ‘nam Kristo Yesu agyede no so’ ama yɛn nea na yehia paa.—Romafo 3:23, 24.\nƐbaa bere pa mu. Bible aka akyerɛ yɛn sɛ: “Yɛda so yɛ nnebɔneyɛfo no, Kristo wu maa yɛn.” (Romafo 5:8) Onyankopɔn tuaa agyede no bere a “yɛda so yɛ nnebɔneyɛfo. Eyi ma yɛn awerɛhyem sɛ yɛn bɔne nyinaa akyi no ɔdɔ yɛn paa. Afei nso, ɔhaw a bɔne no de aba no, ɛwom sɛ ɛsɛ sɛ yemia yɛn ani fa mu de, nanso agyede no ma yɛn anidaso sɛ nhyira pii da yɛn anim.\nƐma yehu sɛ ɔde adwempa na ɛyɛe na ɛnyɛ pɛsɛmenkominya. Bible ma yehu nea ɛmaa Onyankopɔn de ne Ba no mae sɛ agyede. Ɛka sɛ: “Eyi mu na woyii Onyankopɔn dɔ adi wɔ yɛn ho, efisɛ Onyankopɔn somaa ne Ba a ɔwoo no koro no baa wiase sɛ yɛmfa ne so nnya nkwa. Eyi mu na ɔdɔ no wɔ, ɛnyɛ sɛ yɛn na yɛdɔɔ Onyankopɔn, na mmom ɔno na ɔdɔɔ yɛn.”—1 Yohane 4:9, 10.\nWobɛyɛ dɛn akyerɛ sɛ w’ani sɔ akyɛde a ɛsen biara yi? Kae Yesu asɛm a ɛwɔ Yohane 3:16 no. Ɛma yehu sɛ wɔn a ‘wɔbɛkyerɛ ne mu gyidi’ no nko ara na wobenya daa nkwa. Sɛnea Bible kyerɛ no, gyidi yɛ “awerɛhyem a yɛde twɛn biribi a yɛn ani da so.” (Hebrifo 11:1) Sɛ yebenya saa awerɛhyem no a, nokware nimdeɛ ho hia. Eyi nti, yɛhyɛ wo nkuran sɛ, Yehowa Nyankopɔn a ɔde “adekyɛde a ɛyɛ pɛ” yi mae no, tɔ wo bo ase sua ne ho ade. Afei nso, daa nkwa a Yesu agyede afɔre no nti wubetumi anya no, sua nea ɛsɛ sɛ woyɛ na ama wo nsa aka.\nSɛ wokɔ www.jw.org a, wubehu Bible mu nkyerɛkyerɛmu pii wɔ hɔ, na wubetumi asua eyinom nyinaa ho ade. Yehowa Adansefo ani gye ho sɛ wɔbɛboa wo. Yegye di sɛ, bere a wusua akyɛde a ɛsen biara yi ho ade na wunya so mfaso no, ɛbɛka wo ma woaka sɛ: “Aseda mfa yɛn Awurade Yesu Kristo so nka Onyankopɔn!”—Romafo 7:25.\nBible ma yehu sɛ Yesu wu no ho hia paa. Mfaso bɛn na ɛwɔ ne wu no so?\nASƐM A ƐDA SO “Ɛno Ne Akyɛde a Ne Sɛso Nni Hɔ a Me Nsa Aka”\nASƐM A ƐDA SO Nnipa Rehwehwɛ Akyɛde a Ne Sɛso Nni Hɔ\nASƐM A ƐDA SO Akyɛde Bɛn na Ne Sɛso Nni Hɔ?\nYesu—Na Ɔte Sɛn Paa?\nNya Mfomso Ho Adwempa\nBible No—Adɛn Nti na Yɛwɔ Ahorow Pii Saa?\nƐsɛ sɛ Kristofo Di Buronya Anaa?\nAdɛn Nti na Munni Buronya?\nText Baabi a wubetumi atwe nneɛma akenkan ƆWƐN-ABAN No. 6 2017 | Akyɛde Bɛn na Ne Sɛso Nni Hɔ?\nAudio Baabi a wubetumi atwe nneɛma abɔ atie ƆWƐN-ABAN No. 6 2017 | Akyɛde Bɛn na Ne Sɛso Nni Hɔ?\nNo. 6 2017 | Akyɛde Bɛn na Ne Sɛso Nni Hɔ?\nƆWƐN-ABAN No. 6 2017 | Akyɛde Bɛn na Ne Sɛso Nni Hɔ?\nƆkwan Bɛn So na Yesu Afɔrebɔ no Yɛ ‘Agyede Ma Nnipa Pii’?


Hiob 9 | Intanɛt So Bible| Wiase Foforɔ Nkyerɛaseɛ\nHiob anoyi (1-35)\nOnipa dasani rentumi ne Onyankopɔn ntwe manso (2-4)\n‘Onyankopɔn yɛ nneɛma a ɛboro yɛn ntease so’ (10)\nObiara nni hɔ a obetumi ne Onyankopɔn ayiyi nsɛm ano (32)\n9 Ɛnna Hiob kae sɛ: 2 “Ampa ara, minim sɛ saa na ɛte. Nanso ɛbɛyɛ dɛn na onipa dasani atumi ne Onyankopɔn adi asɛm na wadi bem?+ 3 Sɛ obi yɛ n’adwene sɛ ɔne No bɛtwe manso,*+Na Obisa no nsɛm apem a, ɔrentumi mmua baako mpo. 4 Ɔyɛ koma mu nyansafo, na ne tumi ne n’ahoɔden nni ano.+ Hena na obetumi ne no adi asi na asi no yiye?+ 5 Otutu mmepɔw* bere a obiara nhu;Otutu gu wɔ n’abufuw mu. 6 Ɔwosow asaase fi baabi a ɛwɔ,Na ne nnyinaso hinhim.+ 7 Ɔkasa kyerɛ owia sɛ ɛmmmɔ,Na ɔkata nsoromma ani na anhyerɛn;+ 8 Ɔno nko ara na ɔtrɛw ɔsoro mu,+Na otiatia ɛpo asorɔkye akɛse so.+ 9 Ɔno na ɔyɛɛ Ayis nsorommakuw,* Kesil nsorommakuw,* ne Kima nsorommakuw,*+Na ɔno na ɔyɛɛ nsorommakuw a ɛwɔ anaafo fam wim no;* 10 Ɔyɛ nneɛma akɛseakɛse ne nneɛma a ɛboro yɛn ntease so,+ Na ɔyɛ anwonwade bebree.+ 11 Ɔnam me ho a, minhu no;Otwa mu wɔ me ho a, minhu sɛ ɛyɛ ɔno. 12 Sɛ ohwim biribi a, hena na obetumi asiw no kwan? Hena na obetumi aka akyerɛ no sɛ, ‘Dɛn na woreyɛ yi?’+ 13 Onyankopɔn renka n’abufuw nhyɛ;+Rahab* aboafo mpo+ bɛkotow no. 14 Ɛnde sɛ merema no mmuae a,Ɛsɛ sɛ mehwɛ me kasa yiye paa! 15 Sɛ m’asɛm yɛ dɛ mpo a, meremma no mmuae.+ Nea metumi ayɛ ara ne sɛ mɛpa me temmufo* no kyɛw sɛ onhu me mmɔbɔ. 16 Sɛ mefrɛ no a, obegye me so anaa? Minnye nni sɛ obetie me, 17 Efisɛ ɔde ahum twiw fa me soNa ɔma me ho akuru dɔɔso kɛkɛ.+ 18 Ɔmma minnya ahome mpo;Nneɛma a ɛyɛ yaw nko ara na ɔde puapua me. 19 Yɛreka ahoɔden a, ɔno ne otumfo.+ Na yɛreka atɛntrenee a, n’asɛm ne sɛ: ‘Hena na obetumi afrɛ me sɛ mimmeyi m’ano?’ 20 Sɛ midi bem mpo a, anka m’ankasa m’ano na ebebu me fɔ;Sɛ mekɔ so ma m’abrabɔ di mu* mpo a, obebu me fɔ.* 21 Sɛ mekɔ so ma m’abrabɔ di mu mpo a,* minnim nea ɛbɛto me;*Me nkwa mpo afono me.* 22 Ne nyinaa, ade koro yi ara. Ɛno nti na mereka sɛ,‘Ɔsɛe nea ne ho nni asɛm* ne ɔbɔnefo nyinaa fra.’ 23 Sɛ nsu yiri bu fa so kum nnipa mpofirim a,Ɔbɛserew wɔn a wɔn ho nni asɛm no, amanehunu a ato wɔn no nti. 24 Ɔde asaase ahyɛ ɔbɔnefo nsa;+Ɔkata asaase so atemmufo ani.* Sɛ ɛnyɛ ɔno a, ɛnde ɛyɛ hena? 25 Seesei me nna twam ntɛm sen ommirikatufo;+Eguan kɔ, na enhu adepa. 26 Ɛsen kɔ te sɛ akorow a wɔde demmire* ayɛ,Ɛte sɛ ɔkɔre a ɔtow hoo kyere aboa. 27 Sɛ meka sɛ, ‘Mɛma me werɛ afi me haw,Mɛtew m’anim, na mama m’ani agye’ a, 28 Ɛyaw a merefa mu no nyinaa nti, mɛkɔ so ara abɔ hu,+Na minim sɛ woremmu me bem. 29 Meyɛ dɛn ara a medi fɔ.* Enti adɛn nti na ɛsɛ sɛ mebrɛ gu?+ 30 Sɛ mede sukyerɛmma a anan ayɛ sɛ nsu guare,Na mede samina* hohoro me nsa mpo a,+ 31 Anka wode me bewura amoa a atɛkyɛ wom mu,Sɛnea ɛbɛyɛ a me ho bɛyɛ me ntaade mpo tan. 32 Efisɛ ɔnyɛ onipa te sɛ me na me ne no ayiyi nsɛm ano,Anaa me ne no akɔ asɛnnibea akodi asɛm.+ 33 Obiara nni hɔ a obedi yɛn ntam asɛm,*Na wayɛ yɛn temmufo.* 34 Sɛ wanhwe me bio,*Na wamma ne ho hu anhunahuna me a,+ 35 Ɛnde me ne no bɛkasa a merensuro no,Efisɛ menyɛ obi a ɔde ehu kasa.\n^ Anaa “ɔde No bɛkɔ asɛnnibea.”\n^ Anaa “Oyi mmepɔw fi hɔ.”\n^ Anaa “Nsorommasɔn.” Ɛbɛyɛ sɛ ɛno ne Osisi Kɛse (Ursa Kɛse) nsorommakuw no.\n^ Anaa “Nyɛnkrɛnte.” Ɛbɛyɛ sɛ ɛno ne Orion nsorommakuw no.\n^ Anaa “Akokɔbaatan-ne-ne-mma.” Ɛbɛyɛ sɛ ɛno ne Pleiades nsoromma a ɛwɔ Taurus nsorommakuw mu no.\n^ Nt., “anaafo fam mpia mu.”\n^ Ɛbɛyɛ sɛ ɛyɛ ɛpo mu aboa kɛse bi.\n^ Ebetumi nso akyerɛ, “nea me ne no anya asɛm.”\n^ Anaa “Sɛ me ho nni asɛm; Sɛ midi bem.”\n^ Nt., “obebu me ɔkɔntɔnkyeni.”\n^ Anaa “minnim me kra.”\n^ Anaa “Mempɛ me nkwa.”\n^ Anaa “nea n’abrabɔ di mu.”\n^ Nt., “anim.”\n^ Nt., “wobebu me ɔbɔnefo.”\n^ Anaa “ɔbɛyɛ yɛn ntamgyinafo.”\n^ Nt., “Na ɔde ne nsa agu yɛn baanu so.”\n^ Nt., “Sɛ oyi n’abaa fi me so.”


Nnwom 44 | Intanɛt So Bible| Wiase Foforɔ Nkyerɛaseɛ\nMpaebɔ a wɔde hwehwɛ mmoa\n“Wo na wugyee yɛn” (7)\nYɛte sɛ “nguan a wɔrekokum wɔn” (22)\n“Sɔre na yɛ yɛn boafo!” (26)\nWɔde ma dwom kyerɛfo. Kora mma dwom.+ Maskil.* 44 O Onyankopɔn, yɛde yɛn ankasa aso ate,Yɛn agyanom aka akyerɛ yɛn,+Nnwuma a woyɛe wɔ wɔn bere soWɔ tete mmere mu no. 2 Wode wo nsa pam amanaman,+Na wode yɛn agyanom kɔtenaa hɔ.+ Womaa amanaman no dii nkogu, na wopam wɔn fii hɔ.+ 3 Ɛnyɛ wɔn ankasa sekan na wɔde nyaa asaase no,+Na ɛnyɛ wɔn ankasa basa na egyee wɔn;+ Mmom ɛyɛ wo nsa nifa ne wo basa+ ne w’anim hann,Efisɛ na wopɛ wɔn asɛm.+ 4 O Onyankopɔn, wone me Hene;+Ma* Yakob nni nkonim korakora.* 5 Yɛnam wo tumi so bɛpam yɛn atamfo;+Ahotoso a yɛwɔ wɔ wo din mu nti, yebetiatia wɔn a wɔsɔre tia yɛn no so,+ 6 Efisɛ ɛnyɛ m’agyan na mede me ho to so,Na me sekan rentumi nnye me.+ 7 Wo na wugyee yɛn fii yɛn atamfo nsam;+Wo na womaa wɔn a wɔtan yɛn no anim guu ase. 8 Onyankopɔn na yebeyi no ayɛ daa nyinaa,Na yɛbɛkamfo wo din daa daa. (Sela) 9 Nanso afei de, woatow yɛn akyene na woama yɛn anim agu ase,Na wonka yɛn asraafo ho nkɔ bio. 10 Woma yeguan fi yɛn atamfo anim;+Wɔn a wɔtan yɛn no, wɔfa biribiara a wɔpɛ. 11 Wode yɛn hyɛ yɛn atamfo nsa sɛ wonkum yɛn sɛ nguan;Woabɔ yɛn ahwete amanaman mu.+ 12 Wotɔn wo nkurɔfo fofoofow,+Na wunnya mfaso biara.* 13 Woama yɛn anim agu ase wɔ wɔn a wɔtete bɛn yɛn no anim;Wɔn a wɔatwa yɛn ho ahyia nyinaa di yɛn ho fɛw, na wɔhwɛ yɛn serew. 14 Woama aman no anya yɛn retweetwee yɛn,*+Na yɛn nti, nkurɔfo wosowosow wɔn ti. 15 Daa nyinaa m’anim gu ase,Na aniwu amene me, 16 Esiane wɔn nne a wɔde twa me adapaa ne nsɛmmɔne a wɔka tia me nti;Esiane yɛn tamfo a ɔretua yɛn so ka nti. 17 Eyinom nyinaa aba yɛn so, nanso yɛn werɛ mfii wo,Na yemmuu w’apam so.+ 18 Yɛn koma nnyaee w’akyi di;Yɛn anammɔn nso mman mfii wo kwan so. 19 Nanso woabubu yɛn pasaa wɔ sakraman tenabea;Wode sum kabii akata yɛn so. 20 Sɛ yɛn werɛ afi yɛn Nyankopɔn dinAnaasɛ yɛatrɛw yɛn nsam abɔ onyame foforo bi mpae a, 21 Anka Onyankopɔn renhu anaa? Onim koma mu ahintasɛm.+ 22 Wo nti wokum yɛn daa nyinaa;Wobu yɛn sɛ nguan a wɔrekokum wɔn.+ 23 O Yehowa, Sɔre. Dɛn nti na woada?+ Nyan, na ntow yɛn nkyene afebɔɔ.+ 24 Adɛn nti na wode w’anim ahintaw? Adɛn nti na wo werɛ afi amanehunu ne nhyɛso a ɛba yɛn so no? 25 Wɔabrɛ yɛn* ase ama yɛaba fam sɛ mfuturu;Wɔaka yɛn nipadua atim fam.+ 26 Sɔre na yɛ yɛn boafo!+ Wo dɔ a enni huammɔ nti gye yɛn.+\n^ Anaa “Hyɛ ma.”\n^ Anaa “nnya nkwagye kɛse.”\n^ Anaa “womfa wɔn nnye aboɔden.”\n^ Nt., “de yɛn ayɛ akasabebu.”\n^ Anaa “yɛn kra.”


Малахия 1 CARST – Malaki 1 AKCB | Biblica\nМалахия 1 CARST – Malaki 1 AKCB\n1Nkɔmhyɛ nsɛm a Awurade nam Odiyifo Malaki so de maa Israel.\nWɔdɔ Yakob, Wɔtan Esau\n2“Madɔ mo,” sɛnea Awurade se ni.\n“Nanso mubisa se, ‘Wodɔɔ yɛn wɔ ɔkwan bɛn so?’ ”\nNa Awurade bua se, “Esau nyɛ Yakob nua ana? Nanso madɔ Yakob, 3na matan Esau, mayɛ nʼasase mmepɔwmmepɔw no kesee, na nʼagyapade nso magyaw ama nweatam so nnompo.”\n4Ebia Edom bɛka se, “Ɛwɔ mu sɛ wɔadwerɛw yɛn de, nanso yɛbɛsan asi mmubui no.”\nNanso sɛɛ na Asafo Awurade nso se: “Wobesi nanso mebubu no. Wɔbɛfrɛ wɔn Amumɔyɛ Asase, nnipa a Awurade abufuw bɛtena wɔn so daa. 5Mode mo ankasa ani behu na moaka se, ‘Awurade kɛseyɛ tra Israel ahye nyinaa!’\n6“Ɔbabarima de obu ma nʼagya, na ɔsomfo de nidi ma ne wura. Sɛ meyɛ Agya a, nidi a ɛsɛ sɛ wɔde ma me no wɔ he? Sɛ meyɛ Owura a, obu a ɛfata me no wɔ he?” Eyi na Asafo Awurade bisa.\n“Mo asɔfo, mo na mosɛe me din.\n“Na mubisa se, ‘Ɔkwan bɛn na yɛnam so asɛe wo din?’\n7“Mode aduan a ho agu fi begu mʼafɔremuka so.\n“Afei mubisa se ‘Ɔkwan bɛn so na yɛafa agu wo ho fi?’\n“Sɛ mokae se, Awurade pon ho yɛ aniwu nti. 8Sɛ mode mmoa a wɔn ani abɔ bɔ afɔre a, ɛnyɛ mmusu? Sɛ mode mmoa a wɔyare anaa wɔyɛ mpakye bɔ afɔre a, ɛnyɛ mmusu? Ɛyɛ a, momfa akyɛde a ɛte saa no nkɔma mo amrado, na monhwɛ sɛ, nʼani bɛsɔ na wagye wo ato mu ana?” Nea Asafo Awurade se ni.\n9“Afei monsrɛ Onyankopɔn, na onhu yɛn mmɔbɔ. Sɛ afɔrebɔde sɛɛ fi mo nkyɛn a obegye mo ato mu ana?” Asafo Awurade na ɔrebisa.\n10“Anka mepɛ sɛ mo mu baako kɔtoto asɔre dan no apon mu, na obi ankɔsɔ ogya a ɛmfata wɔ mʼafɔremuka so! Mʼani nsɔ mo na merennye afɔrebɔde biara a efi mo nkyɛn,” sɛnea Asafo Awurade se ni. 11“Efi nea owia pue kosi nea owia kɔtɔ, me din bɛyɛ kɛse wɔ amanaman no mu. Baabiara, wɔde afɔrebɔde a ɛho tew ne nnuhuam bɛbrɛ me, efisɛ, me din bɛyɛ kɛse wɔ amanaman no mu,” sɛnea Asafo Awurade se ni.\n12“Nanso mode kasa fi ka se Awurade pon ho ntew. Na mubu so aduan nso animtiaa. 13Na moka se, ‘Adesoa duruduru!’ Na muhua no animtiaabu kwan so,” sɛnea Asafo Awurade se ni.\n“Sɛ mode mmoa a wɔapirapira, wɔyɛ mpakye anaa wɔyareyare bɛbɔ afɔre ma me a, minso mu ana?” Eyi na Awurade bisa. 14“Nnome nka osisifo a ɔwɔ odwennini a ɔfata wɔ ne nguankuw mu, na ɔhyɛ bɔ sɛ ɔde no bɛma nanso ɔde nea wadi dɛm na ɛbɔ afɔre ma Awurade. Meyɛ ɔhempɔn, na ɛsɛ sɛ wosuro me din wɔ amanaman mu,” sɛnea Asafo Awurade se ni.\nAKCB : Malaki 1


Judges 2 NIV - Atemmufo 2 AKCB\nAwurade Bɔfo Ba Bokim\n1Na Awurade bɔfo fi Gilgal kɔɔ Bokim de nkra kɔmaa Israelfo no se, “Miyii mo fii Misraim, de mo baa asase a mekaa ho ntam sɛ mede bɛma mo agyanom no so. Mekae se, Meremmu mʼapam a me ne mo ayɛ no so. 2Mo fam de ne sɛ, mo ne nnipa a wɔte asase yi so no nnyɛ apam biara na mmom mobɛsɛe wɔn afɔremuka nyinaa. Na adɛn nti na moanni me mmara nsɛm so? 3Nea moayɛ yi nti, merempam nnipa a wɔtete mo asase so no. Wɔbɛyɛ mo nkyɛn mu nsɔe na wɔn anyame nso ayɛ mfiri a wɔasum ahintaw mo.”\n4Awurade bɔfo kasa wiee no Israelfo no suu dennen. 5Enti wɔtoo beae hɔ din “Agyaadwotwa.” Na wɔbɔɔ afɔre wɔ hɔ maa Awurade.\n6Yosua gyaa nkurɔfo no kwan akyi no, mmusuakuw no mu biara kɔfaa nʼagyapade a wɔde maa no sɛ ne kyɛfa no. 7Na Israelfo no som Awurade wɔ Yosua ne mpanyimfo a wɔanyinyin sen Yosua a wohuu nneɛma akɛse a Awurade yɛ maa Israel, Yosua nkwa nna nyinaa mu no.\n8Afei, Nun babarima Yosua, Awurade somfo wui a na wadi mfirihyia ɔha ne du. 9Wosiee no wɔ ne wugyaw asase a na ɛwɔ Timnat-Heres, Efraim bepɔw asase no a ɛwɔ Gaas bepɔw no atifi fam no.\nIsraelfo Yɛ Asoɔden Tia Awurade\n10Saa awo ntoatoaso no akyi no, awo ntoatoaso foforo nyin a na wonnim Awurade, na wɔnkae nneɛma akɛse a wayɛ ama Israel no. 11Na Israelfo no yɛɛ nea enye wɔ Awurade ani so, na wɔsom Baalim ahoni. 12Wogyaw Awurade, wɔn agyanom Nyankopɔn a oyii wɔn fii Misraim no. Wodii anyame foforo akyi, som saa anyame no a ɛyɛ nnipa a wɔatwa wɔn ho ahyia no dea. Na wɔmaa Awurade bo fuwii. 13Wogyaw Awurade akyidi, kɔsom Baalim ne Astoret ahoni. 14Eyi maa Awurade bo fuw Israel, enti ɔde wɔn hyɛɛ afowfo nsa, maa wowiaa wɔn ahode. Ɔtɔn wɔn maa wɔn atamfo a wɔatwa wɔn ho ahyia, na wɔantumi annyina wɔn ano. 15Bere biara a Israelfo bɛkɔ ɔko no, Awurade ko tia wɔn ma wodi nkogu, sɛnea ɔhyɛɛ bɔ no. Enti wɔn ho hiahiaa wɔn papaapa.\nOnyankopɔn Gye Ne Nkurɔfo\n16Afei, Awurade pagyaw atemmufo ma wobegyee Israelfo fii wɔn atamfo nsam. 17Nanso Israelfo no antie atemmufo no. Wɔkɔɔ so de wɔn ho bɔɔ anyame foforo, kotow wɔn. Wɔtwee wɔn ho ntɛm so fii wɔn agyanom a wɔyɛɛ osetie maa Awurade mmara nsɛm no kwan so. 18Bere biara a Awurade de otemmufo bi bedua Israel so no, na ɔka saa otemmufo no ho na ogye nnipa no fi wɔn atamfo no nsam wɔ saa otemmufo no nkwa nna nyinaa mu. Efisɛ Awurade huu ne nkurɔfo a wɔredi wɔn nya na wɔrehu amane no mmɔbɔ. 19Nanso atemmufo no wu akyi no, nnipa no san kɔɔ wɔn bra bɔne no mu a, afei na wɔasɛesɛe sen wɔn a wodii wɔn anim kan no. Wodii anyame foforo akyi. Wɔkotow wɔn, som wɔn. Na wɔampɛ sɛ wogyae wɔn nnebɔnesɛm ne asobrakye no.\n20Enti Awurade bo fuw Israel. Ɔkae se, “Esiane sɛ saa nnipa yi abu apam a me ne wɔn agyanom yɛe so, na wɔapo me mmara nsɛm nti, 21merempam aman a Yosua anni wɔn so ansa na ɔrewu no. 22Meyɛɛ eyi de sɔɔ Israel hwɛe sɛ wobetie Awurade sɛnea wɔn agyanom yɛe no.” 23Ɛno nti na amma Awurade ampam aman no ntɛm so na wamma Yosua ammedi wɔn nyinaa so no.\nAKCB : Atemmufo 2


Nsɛmti: Ma Obi Biribi Anaa Kyɛ no Ade, Abɔnefo a Wɔanu Wɔn Ho, Betesda Ɔtare | Adesua\nKENKAN WƆ Albanian Amharic Arabic Armenian Aymara Azerbaijani Azerbaijani (Cyrillic) Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chiyao Chuvash Croatian Czech Danish Dutch Efik English Estonian Fijian Finnish French Georgian German Greek Guarani Gujarati Gun Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lithuanian Luganda Luo Macedonian Macua Malagasy Malay Malayalam Marathi Maya Mongolian Ndebele (Zimbabwe) Nepali Nigerian Pidgin Norwegian Okpe Oromo Ossetian Pangasinan Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sena Serbian Serbian (Roman) Shona Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Uzbek Vietnamese Waray-Waray Wolaita Yoruba Zapotec (Isthmus)\nSɛ Kristofo ne aban mpanyimfo redi a, ɛsɛ sɛ Kristofo de wɔn ahonim a wɔde Bible atete no yɛ adwuma\nDɛn na ɛbɛma Kristofo ahu sɛ ɛfata sɛ wotua biribi ma aban mpanyimfo anaa wɔkyɛ wɔn ade?\nEhia sɛ yɛhwɛ nneɛma bi ansa. Ɛsɛ sɛ Kristofo di nokware. Sɛ aban hyɛ mmara na entia Yehowa mmara a, ɛnde ɛyɛ Kristoni asɛde sɛ odi saa mmara no so. (Mat. 22:21; Rom. 13:1, 2; Heb. 13:18) Bible ka sɛ, ɛsɛ sɛ Kristofo ‘dɔ wɔn yɔnko sɛ wɔn ho.’ Enti baabi a wɔte biara no, wɔnkasa ntia ɛhɔ amammerɛ ne sɛnea nkurɔfo yɛ wɔn ade. (Mat. 22:39; Rom. 12:17, 18; 1 Tes. 4:11, 12) Kristofo de saa nnyinasosɛm yi yɛ adwuma, enti sɛ Kristofo bɛma aban mpanyimfo biribi oo, wɔbɛkyɛ wɔn ade oo, ɔman a wɔwom na ɛbɛkyerɛ.\nMmeae bebree wɔ hɔ a, sɛ obi wɔ hokwan sɛ aban adwumayɛfo yɛ biribi no a, ɛho nhia sɛ ɔma wɔn biribi ansa na wɔayɛ ama no. Wɔn a wɔyɛ aban adwuma no, aban tua wɔn ka. Enti wɔnsrɛ sika na wɔnhwɛ kwan sɛ nkurɔfo bɛma wɔn biribi aka wɔn akatua ho. Aman pii so no, etia mmara sɛ aban mpanyimfo bɛsrɛ ade anaa wobegye biribi ansa na wɔayɛ wɔn adwuma. Nea ɔde rema oo, nea ɔregye oo, ne nyinaa, ɔman no bu no sɛ adanmude. Baabi a ɛte saa no, ɛremma Kristoni biara adwenem mpo sɛ ɔbɛma aban mpanyimfo biribi anaa ɔbɛkyɛ wɔn ade ansa na wɔayɛ wɔn adwuma. Akyɛde a ɛtete saa nyinaa tia mmara.\nNanso aman bi so deɛ, saa mmara no bi nni hɔ. Sɛ ebi wɔ hɔ mpo a, ɛnhyɛ da nyɛ adwuma papa. Ɛhɔ saa no, entia mmara sɛ aban mpanyimfo begye biribi ansa na wɔayɛ wɔn adwuma. Wokɔ aman bi so a, sɛ adwuma bi na aban mpanyimfo reyɛ ama obi a, wobɛhwɛ na wɔde wɔn dibea resisi no. Woantua biribi a, wɔrenyɛ adwuma no da! Enti aban mpanyimfo a wogyina hwɛ ma nkurɔfo ware, wɔn a wogyigye tow, ne wɔn a wɔma nkurɔfo kwan ma wosisi adan ne wɔn a ɛkeka ho nyinaa, wɔn nyinaa gye biribi ansa na wɔayɛ wɔn adwuma. Sɛ wɔhwɛ na wompɛ sɛ wutua a, adwuma a ɛsɛ sɛ wɔyɛ ma wo mpo, wɔbɛhyɛ da ayɛ wo kɔ-na-bra, kɔ-na-bra saa ama wo ho akyere wo. Anhwɛ koraa a, wɔbɛka akyerɛ wo sɛ ɛrenyɛ yiye. Ɔman bi so mpo deɛ, yɛse sɛ gya tɔ baabi a, woantua biribi a emu yɛ duru amma odumgyafo a, wɔrennum gya no da!\nƐtɔ da a, Kristoni betumi atua biribi kakra ama aban mpanyimfo ama wɔayɛ n’adwuma bi ama no\nBaabi a saa nneɛma yi kɔ so no, ebinom te nka sɛ biribi a ɛsɛ sɛ aban yɛ ma wɔn mpo no, ebetumi aba sɛ wobetua biribi ama aban mpanyimfo ansa na wɔayɛ wɔn adwuma. Sɛ Kristoni te baabi a ɛte saa, na otua biribi a, obetumi afa no sɛ ɛka ne ka ho. Nanso baabi a porɔwee abu so no, ehia sɛ Kristoni de n’ani to fam paa hu nea ɛfata na wanyɛ biribi a Onyankopɔn ani nnye ho. Ɛsono sɛ woretua biribi ama aban mpanyimfo ama wɔayɛ biribi ama wo, ɛnna ɛsono sɛ woretua biribi ama wɔabu mmara so ayɛ biribi ama wo. Baabi a porɔwee wɔ no, ebinom hyɛ aban mpanyimfo anaa apolisifo afono mu ma wowia wɔn ho yɛ biribi ma wɔn anaa wɔma wɔn biribi ma wotwa sika a ɛsɛ sɛ wotua mu. Sɛ ɛyɛ adanmude anaa kɛtɛasehyɛ a, ɛnde nea ɔregye oo, nea ɔretua oo, ne nyinaa yɛ bɔne. Emu biara tia mmara.—Ex. 23:8; Deut. 16:19; Mmeb. 17:23.\nAhonim ho asɛm nti, sɛ aban mpanyimfo srɛ Kristofo a wɔn ho akokwaw sɛ wɔmma wɔn biribi a, ɛyɛ a wɔn tirim ntene wɔn. Wɔte nka sɛ, sɛ wɔyɛ saa a, na wɔreboa kɛtɛasehyɛ ne porɔwee. Enti sɛ aban mpanyimfo srɛ biribi fi wɔn hɔ a, sɛ́ ɛyɛ sika oo, sɛ́ ɛyɛ dɛn oo, wɔmfa mma wɔn.\nƐwom, Kristofo a wɔn ho akokwaw nim sɛ, sɛ wɔhyɛ aban mpanyimfo afono mu ma wɔyɛ biribi a etia mmara a, ebetumi ayɛ kɛtɛasehyɛ. Nanso baabi a obi te ne sɛnea ɛhɔfo yɛ wɔn ade nti, Kristoni betumi atua biribi kakra ama aban mpanyimfo ama wɔayɛ n’adwuma bi ama no, anaa obetua biribi ama ne nsa aka nea ɔrehwehwɛ na wɔanyɛ no kɔ-na-bra, kɔ-na-bra. Ɛtɔ da a, sɛ Kristofo kɔ ayaresabea ma wɔhwɛ wɔn wie a, wotumi kyɛ ayaresafo no ade de da wɔn ase. Wɔtwɛn ma wɔhwɛ wɔn wie ansa na wɔama wɔn biribi na ankɔyɛ sɛ wɔrehyɛ wɔn afono mu ama wɔahwɛ wɔn yiye.\nNneɛma a ɛrekɔ so wɔ aman ahorow so no, ɛnyɛ ne nyinaa na yebetumi aka ho asɛm wɔ ha. Enti sɛnea ɛte wɔ baabi a wowɔ biara no, ɛsɛ sɛ Kristofo hwɛ yiye na wɔanyɛ biribi a ɛbɛma wɔn ahonim ahaw wɔn. (Rom. 14:1-6) Ɛnsɛ sɛ Kristofo yɛ biribiara a etia mmara. (Rom. 13:1-7) Nneyɛe biara a ebegu Yehowa din ho fĩ anaa ɛbɛto afoforo hintidua no, ɛsɛ sɛ Kristofo twe wɔn ho fi ho. (Mat. 6:9; 1 Kor. 10:32) Gyinae a wobesi no, ɛsɛ sɛ ɛkyerɛ sɛ wɔdɔ wɔn yɔnko nnipa.—Mar. 12:31.\nSɛ wotu obi na wogye no a, dɛn na asafo no betumi ayɛ de akyerɛ sɛ wɔn ani agye?\nYehu Yesu mfatoho bi a ɛka koma wɔ Luka ti 15. Ne mfatoho no mu no, ɔkaa ɔbarima bi a ɔwɔ nguan 100 ho asɛm. Bere a nguan no baako yerae no, ɔbarima no gyaw nguan 99 a aka no wɔ sare so kɔhwehwɛɛ nea wayera no ‘kosii sɛ ohuu no.’ Yesu toaa so sɛ: ‘Bere a ohuu no no, ɔde no bɔɔ ne kɔn ho na odii ahurusi. Na oduu fie no ɔfrɛfrɛɛ ne nnamfonom ne ne yɔnkonom boaa ano ka kyerɛɛ wɔn sɛ: “Mo ne me nni ahurusi, efisɛ mahu me guan a ɔyerae no.”’ Yesu de mfatoho no baa awiei sɛ: “Enti mise mo sɛ anigye pii bɛba ɔsoro wɔ ɔdebɔneyɛfo biako a wasakra ho sen treneefo aduɔkron akron a wonhia adwensakra.”—Luka 15:4-7.\nNá akyerɛwfo ne Farisifo no akasa atia Yesu sɛ ɔne towgyefo ne nnebɔneyɛfo na ɛbɔ. Enti Yesu kaa asɛm yi de teɛɛ adwene a na wokura no. (Luka 15:1-3) Yesu kae sɛ, sɛ ɔdebɔneyɛfo baako sakra n’adwene a, anigye ba ɔsoro. ‘Esiane sɛ anigye ba soro nti,’ yemmisa sɛ, ‘sɛ ɔdebɔneyɛfo baako sakra n’adwene, na ɔdan ne ho, na ɔma n’anammɔn yɛ tee a, ɛnsɛ sɛ anigye ba asase so anaa?’—Heb. 12:13.\nYɛwɔ nea enti a sɛ wotu obi na wɔsan gye no ba asafo no mu a, ɛsɛ sɛ ɛma yɛn ani gye. Ehia sɛ onipa no kɔ so di Onyankopɔn nokware, nanso ɛsɛ sɛ ɔsakra ansa na wɔagye no aba asafo no mu. Na ɛyɛ yɛn dɛ sɛ wasakra n’adwene. Ne saa nti, sɛ asafo mu mpanyimfo bɔ amanneɛ sɛ wɔasan agye obi a wotuu no aba asafo no mu, na sɛ ɛka onua bi koma a, obetumi abɔ ne nsam sɛnea ɛfata.\nYerusalem tare a ɛwɔ Betesda no, ɛbɛyɛ sɛ dɛn na na ɛma ‘ɛfono,’ anaa ɛhono?\nYesu bere so no, ná Yerusalemfo binom adwene yɛ wɔn sɛ, sɛ Betesda tare no “fono,” anaa ɛhono a, etumi sa yare. (Yoh. 5:1-7) Ɛno nti, na nkurɔfo a wɔrehwehwɛ ayaresa tumi kɔboa wɔn ho ano wɔ hɔ.\nNhwehwɛmu kyerɛ sɛ, na Yudafo no dwira wɔn ho wɔ Betesda tare no mu. Nea ɛbɛyɛ na wɔanya nsu daa wɔ Betesda tare no mu no, na wɔma nsu fi ɔtare foforo a ɛbɛn hɔ mu kogu mu. Nhwehwɛmu a wɔayɛ wɔ Betesda ɔtare no amamfõ so ma yehu sɛ, na atare mmienu na ɛwɔ hɔ; ná ɛban bi na etwa ntam. Ná wotumi bue nsu a ɛwɔ tare no baako mu ma ɛfa ɛpono bi a wɔatutu mu ntokuru mu. Afei, ɛtene kogu Betesda ɔtare a Yudafo no dwira wɔn ho wom no mu. Nsu no de ahoɔden na ekogu ɔtare no mu. Sɛ ɛba saa a, esiane sɛ ɛreworo so nti, ɛma ɔtare no ani wosowosow.\nYohane 5:4 ka sɛ ɛyɛ a ɔbɔfo bi ba bɛhono nsu no. Nanso nea ɛsɛ sɛ yɛhyɛ ne nsow ne sɛ, Codex Sinaiticus, afeha a ɛto so nnan Hela nsaano nkyerɛwee a wonni ho agorɔ no, saa nkyekyɛm no nnim. Ne nyinaa akyi no, Betesda, ɛhɔ na ɔbarima bi a na wayare mfe 38 no, Yesu saa no yare. Ɔbarima no antu ne nan ansi ɔtare no mu mpo, nanso prɛko pɛ na onyaa ayaresa.\nNsɛmmisa a Efi Akenkanfo Hɔ—May 2016\nNsɛmmisa a Efi Akenkanfo Hɔ—December 2018\nNsɛmmisa a Efi Akenkanfo Hɔ—November 2018


Ná Noa a Bible Ka ne Ho Asɛm no Wɔ Gyidi na Ɔne Onyankopɔn Nantewee |Gyidi a Edi Mũ\nKENKAN WƆ Acholi Afrikaans Albanian American Sign Language Amharic Arabic Armenian Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Colombian Sign Language Croatian Cuban Sign Language Czech Danish Dutch Efik English Estonian Ewe Faroese Fijian Finnish French Ga Georgian German Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hungarian Igbo Iloko Indonesian Isoko Italian Italian Sign Language Japanese Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korean Korean Sign Language Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malayalam Maltese Marathi Mauritian Creole Maya Mexican Sign Language Mixe Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Tswana Turkish Turkmen Twi Tzotzil Ukrainian Umbundu Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\n1, 2. Adwuma bɛn na na Noa ne n’abusua reyɛ, na nsɛnnennen a wohyiae no bi ne dɛn?\nNOA maa ne mu so twee ne mu efisɛ na wabrɛ. Fa w’adwene bu sɛ Noa te taaboo kɛse bi so regye n’ahome kakra; ɔma n’ani so hwɛ adaka kɛse a wɔreyɛ ho adwuma no. Ná amane no pampan a ano yɛ den no agye hɔ nyinaa, na na ɔte dede a nnade a wɔde reyɛ adwuma no reyɛ no nso. Baabi a na Noa te no nti na ohu adwumaden a ne mmabarima no reyɛ wɔ adaka kɛse a wɔde nnua reyɛ no; ná otumi hu afã ahorow no nyinaa. Ɛde besi saa bere no, na Noa ne ne mmabarima ne ne nsenom ne ɔno ankasa yere a ɔda ne koma so no de mfe pii ayɛ adaka no ho adwuma. Ná wɔayɛ adaka no ho adwuma pii, nanso na nea aka na ɛdɔɔso!\n2 Ná mpɔtam hɔfo no bu Noa ne n’abusua no nyinaa sɛ wɔyɛ nkwaseafo. Bere a wogu so reyɛ adaka no na ɛrenya nkɔanim nyinaa no, na nkurɔfo no reserew wɔn kɛse wɔ ka a na wɔreka sɛ nsu rebeyiri akata asase nyinaa so no ho. Wɔn adwene yɛɛ wɔn sɛ ɔsɛe a na Noa rebɔ wɔn kɔkɔ wɔ ho no yɛ nsɛnhunu! Ná wonhu nea enti a ɛsɛ sɛ obi ne n’abusua nyinaa sɛe wɔn bere yɛ nkwaseadwuma a ɛte saa. Nanso, Noa Nyankopɔn, Yehowa de, na onim sɛ Noa yɛ onyansafo paa.\n3. Ɔkwan bɛn so na Noa ne Onyankopɔn nantewee?\n3 Onyankopɔn Asɛm ka sɛ: “Noa ne nokware Nyankopɔn nantewee.” (Monkenkan Genesis 6:9.) Saa asɛm no kyerɛ dɛn? Ɛnkyerɛ sɛ Onyankopɔn baa asase so anaasɛ Noa kɔɔ soro. Mmom no, Noa tiee ne Nyankopɔn wɔ biribiara mu, na na ɔdɔ no paa ma enti ɛkɔyɛɛ sɛ nea ɔne Yehowa nam sɛ n’adamfo. Mfe mpempem pii akyi no, Bible kaa Noa ho asɛm sɛ: ‘Ɔnam ne gyidi so buu wiase no fɔ.’ (Heb. 11:7) Ɛyɛɛ dɛn na otumi yɛɛ saa? Dɛn na yɛn a yɛwɔ hɔ nnɛ betumi asua afi ne gyidi no mu?\nƆtreneeni a Ɔtenaa Amumɔyɛfo Mu\n4, 5. Ɛyɛɛ dɛn na abɔnefosɛm gyee nsam wɔ Noa bere so?\n4 Wɔwoo Noa too wiase bi a na abɔnefosɛm rekɔ anim ntɛmntɛm mu. Wɔ Noa nanabarima Henok a na ɔno nso yɛ onipa trenee a ɔne Onyankopɔn nantewee no bere so no, na bɔne abu so. Ná Henok ahyɛ nkɔm sɛ atemmu reba abɔnefo a wɔwɔ wiase no so. Nanso, eduu Noa bere so no, na abɔnefosɛm no agye nsam koraa. Nokwarem no, na asase no asɛe wɔ Yehowa ani so, efisɛ na amumɔyɛsɛm ahyɛ so mã. (Gen. 5:22; 6:11; Yuda 14, 15) Dɛn na na ama bɔne agye nsam saa?\n5 Ná awerɛhosɛm kɛse bi asi wɔ Onyankopɔn abɔfo a wɔne no wɔ soro no mu. Ná wɔn mu biako atew atua atia Yehowa dedaw ma wabɛyɛ Satan Ɔbonsam, efisɛ na wasɛe Onyankopɔn din asan adaadaa Adam ne Hawa ama wɔakɔyɛ bɔne. Wɔ Noa bere so no, abɔfo bi nso tew atua tiaa Yehowa tumidi a asɛm biara nni ho no. Wogyaw dibea a na Onyankopɔn de ama wɔn wɔ soro no hɔ, na wɔbaa asase so bɛdanee nnipa warewaree mmea a wɔn ho yɛ fɛ. Saa abɔfo atuatewfo a wɔyɛ ahomaso ne pɛsɛmenkominya no sɛee nnipa adwene.—Gen. 6:1, 2; Yuda 6, 7.\n6. Tebea bɛn na Nefilimfo no ma ɛbaa wiase, na dɛn na Yehowa sii gyinae sɛ ɔbɛyɛ?\n6 Bio nso, abɔfo a wɔne nnipa mmabea dedae no woo afrafra mma a wɔsõsõ woware na wɔn ho yɛ den boro so. Bible frɛ wɔn Nefilimfo, a nea ɛkyerɛ ne “Abusuyɛfo”—wɔn a wɔma afoforo hwe ase. Nefilimfo asisifo yi maa atirimɔdensɛm hyɛɛ wiase mã. Enti, ɛnyɛ nwonwa sɛ Ɔbɔadeɛ no kae sɛ “onipa de abɔnefosɛm ahyɛ asase so mã, na ne komam nsusuwii nyinaa yɛ bɔne bere nyinaa.” Yehowa sii gyinae sɛ ebedu mfe 120 no, na wasɛe saa amumɔyɛfo wiase no.—Monkenkan Genesis 6:3-5.\n7. Dɛn nti na na ɛbɛyɛ den ama Noa ne ne yere sɛ wɔbɛbɔ wɔn mma no ho ban afi subammɔne a na ɛrekɔ so wɔ wɔn bere so no ho?\n7 Hwɛ sɛnea na mmofra ntetee bɛyɛ den wɔ wiase a ɛte saa mu! Nanso, Noa tumi tetee ne mma no. Onyaa ɔyere pa. Bere a Noa dii mfe 500 no, ne yere no woo mmabarima baasa maa no; wɔn din ne Sem, Ham, ne Yafet. * Ná ehia sɛ Noa ne ne yere nyinaa bɔ wɔn mma no ho ban fi subammɔne a na ɛrekɔ so no ho. Ná Nefilimfo no yɛ nnipa a wɔyɛ “abran” na “wɔwɔ din,” na mmarimaa nso de, wɔn ani taa gye nnipa a wɔte saa ho. Ná biribiara nni hɔ a Noa ne ne yere betumi ayɛ a ɛremma mmofra no nte nneɛma bɔne a na abran no reyɛ no ho asɛm. Nanso, na wobetumi akyerɛkyerɛ wɔn mma no ma wɔahu Yehowa Nyankopɔn a okyi amumɔyɛsɛm biara no ho nokwasɛm. Ná ɛsɛ sɛ wɔboa wɔn mma no ma wohu sɛ awudisɛm ne atuatew a ɛrekɔ so wɔ wiase no hyɛ Yehowa awerɛhow.—Gen. 6:6.\nNá ɛsɛ sɛ Noa ne ne yere bɔ wɔn mma no ho ban fi subammɔne ho\n8. Awofo a wɔwɔ hɔ nnɛ a wodwen wɔn mma ho bɛyɛ dɛn atumi asuasua Noa ne ne yere?\n8 Awofo a wɔwɔ hɔ nnɛ bɛte Noa ne ne yere ase paa. Awudisɛm ne atuatew ahyɛ wiase a yɛn nso yɛte mu yi mu mã. Yɛtaa hu mmabun pii a wɔyɛ asobrakye wɔ nkurow akɛse mu. Nneɛma a wɔyɛ ma mmofra sɛ wɔmfa nnyigye wɔn ani mpo betumi ayɛ nea awudisɛm ahyɛ mu mã. Awofo a wodwen wɔn mma ho kyerɛkyerɛ wɔn Yehowa a ɔyɛ asomdwoe Nyankopɔn no ho ade sɛnea ɛbɛyɛ a wɔrenyɛ nneɛma bɔne no bi; wɔma wohu sɛ ɛda bi bɛba a Onyankopɔn bɛma awudisɛm nyinaa to atwa. (Dw. 11:5; 37:10, 11) Wobetumi akyerɛkyerɛ wɔn ma wɔayɛ osetie! Noa ne ne yere tumi yɛɛ saa. Wɔn mma no nyinyin bɛyɛɛ mpanyin pa, na wɔwarewaree mmea a na wɔn nso ani gye ho sɛ wɔde nokware Nyankopɔn, Yehowa, apɛde bedi kan wɔ wɔn asetena mu.\n9, 10. (a) Ahyɛde bɛn na Yehowa de maa Noa a ɛmaa n’asetena sesae koraa? (b) Dɛn na Yehowa maa Noa hui wɔ sɛnea ɔnyɛ adaka no ne nea enti a ɛsɛ sɛ ɔyɛ adaka no ho?\n9 Da koro pɛ na Noa asetena sesae koraa. Yehowa ne ne somfo a ɔdɔ no yi kasae, na ɔkaa sɛnea ɔrebɛsɛe saa wiase no ho asɛm kyerɛɛ no. Onyankopɔn ka kyerɛɛ Noa sɛ: “Fa gofer dua yɛ adaka.”—Gen. 6:14.\n10 Ná saa adaka no nyɛ po so hyɛn sɛnea ebinom adwene yɛ wɔn no. Ná biribiara nni ho a ɛkyerɛ sɛ ɛyɛ po so hyɛn. Ná ɛyɛ adaka kɛse bi kɛkɛ. Yehowa kyerɛɛ Noa sɛnea adaka no kɛse bɛyɛ pɛpɛɛpɛ ne sɛnea ɔnyɛ ɛho nneɛma bi, na ɔka kyerɛɛ no sɛ ɔmfa amane ntetare emu ne ɛho nyinaa. Ɔkyerɛɛ Noa nea enti a ɔpɛ sɛ ɔyɛ no saa no. Ɔkae sɛ: “Mɛma nsu ayiri afa asase so . . . Biribiara a ɛwɔ asase so bɛsɛe.” Nanso, Yehowa ne Noa yɛɛ saa apam yi: “Wobɛkɔ adaka no mu, wo ne wo mma ne wo yere ne wo mma yerenom.” Ná ɛsɛ sɛ Noa de mmoa ahorow biara bi kɔ adaka no mu. Wɔn a na wɔbɛkɔ adaka no mu nkutoo na na wobenya nkwa wɔ Nsuyiri a na ɛreba no mu!—Gen. 6:17-20.\nNoa ne n’abusua boom yɛɛ adwuma de dii Onyankopɔn ahyɛde so\n11, 12. Adwuma kɛse bɛn na na ɛda hɔ ma Noa, na dɛn na ɔyɛe wɔ ho?\n11 Ná adwuma kɛse da hɔ ma Noa. Ná adaka no renyɛ adaka ketewa koraa; ne ntwemu bɛyɛ mita 133, ne tɛtrɛtɛ bɛyɛ mita 22, na ne tenten nso bɛyɛ mita 13. Sɛ yɛde po so hyɛn kɛse paa a wɔde nnua ayɛ a ɛwɔ hɔ nnɛ toto Noa adaka no ho a, na adaka no bɛso asen no koraa. So Noa twetwee ne ho kae sɛ adwuma no yɛ den nti ɔrentumi nyɛ, anaasɛ obuu n’ani guu ɛho akwankyerɛ no so yɛɛ nea ɔpɛ? Bible ma mmuae sɛ: “Noa yɛɛ nea Onyankopɔn hyɛɛ no nyinaa. Saa pɛpɛɛpɛ na ɔyɛe.”—Gen. 6:22.\n12 Adwuma no kyɛe; ebia edii mfe 40 anaa 50. Ná ɛsɛ sɛ wobu nnua na wɔtwe, wɔpaapae na wɔsen ntaaboo keka si anim. Ná wɔbɛyɛ adaka no abansoro a ɛtoa so abiɛsa a adan bebree hyehyɛ mu. Afei nso, na wɔbɛyɛ pon wɔ nkyɛnmu. Ɛbɛyɛ sɛ wɔyeyɛɛ mpomma wɔ adaka no soro; na wɔbɔɔ so wɔ ɔkwan bi so a sɛ nsu gu so a ebesian agu fam.—Gen. 6:14-16.\n13. Adwuma bɛn na Noa yɛe a ɛbɛyɛ sɛ na ɛyɛ den paa sen adaka a na ɔreyɛ no, na nkurɔfo no yɛɛ wɔn ade dɛn wɔ ho?\n13 Bere a mfe bi twaam a Noa hui sɛ adaka no anya ayɛ adaka no, ɛbɛyɛ sɛ n’ani gyei paa sɛ n’abusua no aboa no! Ɔyɛɛ adwuma foforo bi nso a ɛbɛyɛ sɛ na ɛyɛ den koraa sen adaka a na ɔreyɛ no. Bible ka kyerɛ yɛn sɛ na Noa yɛ “trenee sɛnkafo.” (Monkenkan 2 Petro 2:5.) Enti, ɔde akokoduru bɔɔ ne beresofo amumɔyɛfo a wonsuro Onyankopɔn no kɔkɔ sɛ ɔsɛe bi reba wɔn so. Dɛn na wɔyɛe wɔ ho? Akyiri yi, Yesu Kristo kaa saa bere no ho asɛm sɛ nkurɔfo no ‘anhu.’ Ɔkae sɛ, abrabɔ mu nneɛma bi te sɛ adidi ne ɔnom ne aware gyee wɔn adwene nyinaa ma enti wɔantie Noa. (Mat. 24:37-39) Akyinnye biara nni ho sɛ, nnipa bebree dii ɔne n’abusuafo ho fɛw, na ɛbɛyɛ sɛ ebinom mpo hunahunaa no na wɔsɔre tiaa no denneennen. Ebetumi aba mpo sɛ wɔbɔɔ mmɔden sɛ wɔremma wɔnnyɛ adaka no.\nƐmfa ho sɛ na biribiara di adanse sɛ Onyankopɔn rehyira Noa no, nkurɔfo no dii ne ho fɛw na wɔantie asɛm a na ɔreka no\n14. Dɛn na Kristofo mmusua a wɔwɔ hɔ nnɛ betumi asua afi Noa ne n’abusua no hɔ?\n14 Ne nyinaa mu no, Noa ne n’abusua no annyae adwuma no yɛ da. Ɛwom sɛ nnipa a na wɔwɔ wiase saa bere no susuwii sɛ adaka a na Noa ne n’abusua no reyɛ no ho nhia anaasɛ ɛyɛ nkwaseadwuma de, nanso wɔkɔɔ so yɛe. Enti, Kristofo mmusua a wɔwɔ hɔ nnɛ betumi asua nneɛma pii afi gyidi a Noa ne n’abusua daa no adi no mu. Sɛnea Bible kyerɛ no, yɛn nso yɛte wiase nhyehyɛe yi “nna a edi akyiri mu.” (2 Tim. 3:1) Yesu kae sɛ yɛn bere yi bɛyɛ te sɛ bere a na Noa reyɛ adaka no. Sɛ Kristofo reka Onyankopɔn Ahenni ho asɛm no na sɛ wiase no antie anaa wodi asɛm a wɔreka no ho fɛw anaasɛ wɔtaa wɔn a, ɛsɛ sɛ wɔkae Noa. Ɛnyɛ nnɛ na saa ɔhaw no fii ase.\n‘Monkɔ Adaka no Mu’\n15. Aka kakra ma Noa adi mfe 600 no, awerɛhosɛm bɛn na ɛtotoo no?\n15 Mfe pii twaam, na nkakrankakra wowiee adaka no kama. Aka kakra ma Noa adi mfe 600 no, awerɛhosɛm bi totoo no. Ne papa Lamek wui. * Mfe anum akyi no, Lamek papa a ɔyɛ Noa nanabarima Metusala nso wui bere a na wadi mfe 969; ɔno ne onipa a onyinii paa a ne ho asɛm wɔ Bible mu. (Gen. 5:27) Metusala ne Lamek nyinaa bɛtoo Adam a ɔne onipa a odi kan no.\n16, 17. (a) Bere a Noa dii mfe 600 no, asɛm bɛn na Yehowa san ka kyerɛɛ no? (b) Ka anwonwasɛm a Noa ne n’abusua hui no ho asɛm.\n16 Bere a tete agya Noa dii mfe 600 no, Yehowa Nyankopɔn san kasa kyerɛɛ no sɛ: “Wo ne wo fiefo nyinaa nkɔ adaka no mu.” Onyankopɔn ka kyerɛɛ Noa saa bere no nso sɛ ɔmfa mmoa ahorow nyinaa bi nkɔ adaka no mu; ɔkae sɛ ɔmfa mmoa a wɔn ho tew a obetumi de wɔn abɔ afɔre no ason ason, na ɔmfa wɔn a aka no nso abien abien.—Gen. 7:1-3.\n17 Worenya anwonwasɛm a esii saa bere no ahwɛ. Mmoa akɛse ne nketewa ahorow ahorow mpempem bebree fi akyirikyiri baa adaka no ho. Mmoa a wɔnantew wɔn nan so, ntuboa, wɔn a wɔwea, ne wɔn a wɔtwe wɔn ho ase nyinaa baa hɔ bi. Wo de, hwɛ sɛ akwakoraa Noa rebɔ mmɔden aka mmoa no anaa ɔretwe wɔn mu bi agu buw mu, anaa ɔrebɔ hwirema afrɛ ebinom; ɔfaa akwan ahorow so maa mmoa yi nyinaa kɔɔ adaka no mu. Bible ka sɛ: ‘Wɔkɔɔ adaka no mu kaa Noa ho.’—Gen. 7:9.\n18, 19. (a) Sɛ obi gye nsɛm a esisii wɔ Noa bere so no ho akyinnye a, nkyerɛkyerɛmu bɛn na yebetumi de ama no? (b) Ɔkwan bɛn so na yehu Yehowa nyansa wɔ ɔkwan a ɔfaa so koraa mmoa no so no mu?\n18 Ebia ebinom begye akyinnye aka sɛ: ‘Ɛbɛyɛ dɛn na biribi saa atumi ayɛ yiye? Ɛbɛyɛ dɛn na saa mmoa no nyinaa atumi atena faako asomdwoe mu?’ Wo de, susuw eyi ho hwɛ: Wunnye nni sɛ amansan nyinaa Bɔfo no betumi ama mmoa a ɔno ankasa bɔɔ wɔn no abrɛ wɔn ho ase na wadwudwo wɔn sɛnea ɛsɛ? Kae sɛ, Yehowa ne Onyankopɔn a ɔbɔɔ mmoa no nyinaa. Mfe pii akyi no, ɔsan paee Ɛpo Kɔkɔɔ no mu na ɔmaa owia nso gyinae. So Onyankopɔn a ɔyɛɛ eyinom nyinaa no rentumi nyɛ nea ɛkɔɔ so wɔ Noa bere so a wɔaka ho asɛm wɔ Bible mu no nyinaa anaa? Obetumi ayɛ ama aboro so, na ɔyɛe nso!\n19 Ɛwom, anka Onyankopɔn betumi afa ɔkwan foforo bi so akora mmoa no so. Nanso, ofi nyansam faa ɔkwan bi so a ɛkae yɛn sɛ ɔwɔ nnipa mu ahotoso sɛ wobetumi ahwɛ nneɛma a ɛte ase wɔ asase yi so nyinaa so. (Gen. 1:28) Ɛno nti ɛnnɛ, awofo pii de Noa ho asɛm no kyerɛkyerɛ wɔn mma ma wohu sɛ nnipa ne mmoa a Yehowa abɔ wɔn no nyinaa som bo ma no.\n20. Dɛn nti na yebetumi aka sɛ aka nnawɔtwe ma Nsuyiri no aba no na Noa abusua no nni adagyew koraa?\n20 Yehowa ka kyerɛɛ Noa sɛ, aka nnawɔtwe na Nsuyiri no aba. Saa bere no, ɛbɛyɛ sɛ na abusua no nni adagyew koraa. Fa w’adwene bu sɛ wɔahyehyɛ mmoa no nyinaa ne nnuan a abusua no ne mmoa no bedi nyinaa kama, na wɔretwe abusua no nneɛma akɔ adaka no mu. Ade biako a na ɛho behia Noa yere, Sem yere, Ham yere, ne Yafet yere paa ne sɛ wɔbɛma adaka no mu tena ayɛ ahomeka.\n21, 22. (a) Dɛn nti na ɛnsɛ sɛ ɛyɛ yɛn nwonwa sɛ Noa beresofo no anyɛ nea ɛkɔɔ so no ho hwee? (b) Bere bɛn na wɔn a na wɔredi Noa ne n’abusua no ho fɛw no gyaee?\n21 Dɛn na nnipa a wɔaka no nso yɛe? “Wɔanhu” nneɛma a ɛkɔɔ so a na ɛkyerɛ sɛ Yehowa rehyira Noa no nyinaa. Sɛ wɔanhu hwee mpo a, ɛnyɛ dɛn ara a na wobehu sɛ mmoa no sesa so rekɔ adaka no mu. Nanso, ɛnsɛ sɛ ɛyɛ yɛn nwonwa sɛ wɔanyɛ nea na ɛrekɔ so no ho hwee. Saa ara na nnipa a wɔwɔ hɔ nnɛ nso nhu adanse pii a ɛkyerɛ sɛ yɛte wiase nhyehyɛe yi nna a edi akyiri no mu. Sɛnea ɔsomafo Petro kae no, fɛwdifo redi wɔn a wotie Onyankopɔn kɔkɔbɔ no ho fɛw. (Monkenkan 2 Petro 3:3-6.) Saa ara na akyinnye biara nni ho sɛ, nkurɔfo dii Noa ne n’abusua nso ho fɛw.\n22 Bere bɛn na wogyaee fɛwdi no? Bible ka sɛ bere a Noa de n’abusua ne mmoa no kɔɔ adaka no mu ara pɛ na “Yehowa too ɔpon no mu.” Sɛ na fɛwdifo no mu bi bɛn hɔ na wohuu nea Onyankopɔn ayɛ no a, akyinnye biara nni ho sɛ, na wɔn nsɛm bɛka wɔn anom. Sɛ ɛno ampusuw wɔn ma wɔannyae fɛwdi no a, nsu no ma wogyaee, efisɛ ɛtɔe! Sɛnea Yehowa kae no, nsu no tɔe, ɛtɔe araa ma eyiri faa wiase nyinaa.—Gen. 7:16-21.\n23. (a) Dɛn na ɛma yehu sɛ Yehowa ani annye abɔnefo a na wɔwɔ Noa bere so no wu ho? (b) Dɛn nti na nyansa wom sɛ yesuasua Noa gyidi no nnɛ?\n23 So Yehowa ani gyee saa abɔnefo no wu ho anaa? Dabi! (Hes. 33:11) Nea ɛte ne sɛ, ɔmaa wɔn bere pii a na anka wobetumi asesa wɔn akwan na wɔayɛ nea ɛteɛ. So na anka wobetumi asesa? Sɛnea Noa bɔɔ ne bra no kyerɛ sɛ anka wobetumi. Sɛnea Noa ne Yehowa nantewee, na otiee ne Nyankopɔn wɔ biribiara mu no kyerɛ sɛ na anka wɔn nso betumi anya wɔn ti adidi mu. Noa nam nea ɔyɛe no so de ne gyidi buu ne beresofo no fɔ; ɛma yehu sɛ na ne beresofo no yɛ amumɔyɛfo ampa. Ne gyidi gyee ɔne n’abusua no nkwa. Sɛ wusuasua Noa gyidi no a, ebetumi ama wo ne w’adɔfo nyinaa anya nkwa. Wo nso wubetumi ne Yehowa Nyankopɔn anantew sɛ w’Adamfo sɛnea Noa yɛe no. Na mo adamfofa no betumi atena hɔ akosi daa!\n^ nky. 7 Ná nnipa a wɔtenaa ase saa bere no tumi nyin kyɛ paa sen yɛn a yɛwɔ hɔ nnɛ. Nea enti a na wotumi nyin kyɛ ne sɛ na pɛyɛ ne ahoɔden a wɔde bɔɔ Adam ne Hawa no fii hɔ nkyɛe.\n^ nky. 15 Bere a Lamek woo ɔbabarima no, ɔtoo ne din Noa, a ebia nea ɛkyerɛ ne “Ɔhome” anaa “Awerɛkyekye.” Ɔhyɛɛ nkɔm sɛ Noa bɛbɔ ne bra ma ɛne ne din no ahyia ma adesamma anya ahotɔ wɔ asase a wɔadome no no so. (Gen. 5:28, 29) Lamek wui ansa na nkɔmhyɛ yi reba mu. Ɛbɛyɛ sɛ Noa maame, ne nuabarimanom, ne ne nuabeanom wuwui wɔ Nsuyiri no mu.\nNsɛnnennen bɛn na Noa ne ne yere hyiae wɔ wɔn mma no ntetee mu?\nDɛn nti na na ehia sɛ Noa nya gyidi na ama watumi ayɛ adaka no?\nDɛn nti na yebetumi aka sɛ na asɛnka adwuma no yɛ den wɔ Noa bere so?\nNneɛma bɛn na wopɛ sɛ woyɛ de suasua Noa gyidi no?


Dwuma Bɛn na Yehowa De Mmea Di? | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mazatec (Huautla) Mexican Sign Language Moore Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Tswana Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Mmea a wɔka asɛmpa no yɛ asafodɔm kɛse.”—DW. 68:11.\nAtuatew a ɛbaa Eden no wiee mmea ne mmarima sɛn?\nSɛn na mmea som Yehowa tete mmere mu?\nDɛn nti na yebetumi aka sɛ mmea di akoten paa wɔ asɛmpaka adwuma no mu nnɛ?\n1, 2. (a) Akyɛde bɛn na Onyankopɔn de maa Adam? (b) Adɛn nti na Onyankopɔn maa Adam ɔhokafo? (Hwɛ mfonini a ɛwɔ adesua yi mfiase no.)\nBIRIBI nti na Yehowa bɔɔ asase no. Bible ka sɛ: “Ɔnwenee sɛ wɔntena so.” (Yes. 45:18) Onipa a odii kan bɔɔ no ne Adam, na na sintɔ biara nni ne ho. Onyankopɔn de no tenaa turo fɛfɛɛfɛ bi mu wɔ Eden. Sɛ Adam hwɛ nnua akɛse ne nsuten a ɛsen yɔɔ fa hɔ ne mmoa a wɔredi agorɔ a, akyinnye biara nni ho sɛ n’ani gyei paa! Nanso na ade titiriw bi abɔ no. Ná ɛyɛ dɛn? Yehowa ankasa anom asɛm ma yehu mmuae no. Ɔkae sɛ: “Enye sɛ onipa no nko bɛtena. Merebɛyɛ ɔboafo ama no, ɔhokafo a ɔfata no.” Afei Onyankopɔn maa Adam daa hatee, na oyii ne mfe mparow (anaa mpadeɛ) baako na ɔde “yɛɛ ɔbea.” Bere a Adam nyanee no, anigye ne dɛn! Ɔkae sɛ: “Aa, me nnompe mu dompe ne me honam mu nam ni. Oyi na wɔbɛfrɛ no ɔbea, efisɛ ɔbarima mu na woyii no fii.”—Gen. 2:18-23.\n2 Ɔbea no yɛ akyɛde a ɛso bi nni a Onyankopɔn de maa ɔbarima, efisɛ na ɔbɛyɛ ne boafo. Na ɔbea no benya hokwan kɛse nso awo mma. “Adam too ne yere din Hawa, efisɛ na ɔbɛyɛ ateasefo nyinaa maame.” (Gen. 3:20) Hokwan a Onyankopɔn de maa Adam ne Hawa sɛ wobetumi awo no yɛ akyɛde nwonwaso paa. Na wobetumi awo wɔn sɛso nnipa a sintɔ nni wɔn ho. Enti nkakrankakra anka asase nyinaa bɛdan paradise na nnipa a wɔyɛ pɛ ahyɛ so ma. Afei wobedi asase ne ɛso nneɛma so.—Gen. 1:27, 28.\n3. (a) Dɛn na na Adam ne Hawa bɛyɛ na Onyankopɔn ahyira wɔn, nanso dɛn na esii? (b) Nsɛmmisa bɛn na yebesusuw ho?\n3 Nanso sɛ Onyankopɔn behyira Adam ne Hawa a, na ɛsɛ sɛ wɔyɛ osetie ma no na wogye tom sɛ ɔno ne Otumfoɔ Pumpuni no. (Gen. 2:15-17) Sɛ Adam ne Hawa yɛ osetie ma Onyankopɔn a, ɛnde ɔno nso bɛyɛ nea wabɔ ne tirim sɛ ɔbɛyɛ ama wɔn nyinaa. Nanso Satan dɛɛfoɔ, nea Bible frɛ no “ɔwɔ dedaw” no, piapiaa Adam ne Hawa maa wɔyɛɛ bɔne tiaa Onyankopɔn. (Adi. 12:9; Gen. 3:1-6) Ɛnde, saa atuatew no aka mmea sɛn? Tete no, dɛn na mmea bi a wosuro Onyankopɔn yɛe? Adɛn nti na yebetumi aka sɛ Kristofo mmea a wɔwɔ hɔ nnɛ yɛ “asafodɔm kɛse”?—Dw. 68:11.\nNEA ATUATEW DE ABA\n4. Bere a Adam ne Hawa yɛɛ bɔne no, hena na Onyankopɔn de ɛho asodi too ne so?\n4 Bere a Yehowa frɛɛ Adam sɛ onyi ne ho ano no, tie nea ɔkae: “Ɔbea a wode no maa me no na ɔmaa me dua no aba no bi dii.” (Gen. 3:12) Nea edi kan, Adam annye ne mfomso antom; nea ɛto so mmienu, ɔprɛw asɛm no too ɔbea a Onyankopɔn de ama no no so. Sɛ yɛbɛka paa a, ɔprɛw asɛm no too Onyankopɔn so, efisɛ ɔno na ɔde ɔbea no maa no. Adam ne Hawa na wɔyɛɛ bɔne, nanso na asodi no nyinaa da Adam so. Enti ɔsomafo Paulo kyerɛwee sɛ “ɛnam onipa biako so na bɔne baa wiase, na owu nam bɔne so bae.”—Rom. 5:12.\n5. Onyankopɔn ama nnipa kwan sɛ wɔn ankasa nni wɔn ho so. Dɛn na afi mu aba?\n5 Satan maa Adam ne Hawa nyaa adwene sɛ Onyankopɔn tumidi ho nhia; wɔn ankasa betumi adi wɔn ho so. Eyi kɔfaa asɛm titiriw bi bae: Hena na ɔfata sɛ odi nnipa so? Na Onyankopɔn pɛ sɛ obua asɛm no ma esi, enti ɔmaa kwan maa nnipa dii wɔn ho so bere tenten bi. Na ɔno ara nim sɛ obiara ntumi nsian kokuromoti ho mmɔ pɔw; sɛ Onyankopɔn nsa nnim a, nnipa nniso renkosi hwee. Ampa-ne-ampa ara, nnipa nniso de ɔhaw ne abɛbrɛsɛ na abɛto adesamma so. Wo deɛ yɛrenka nkɔ akyiri; sɛ yɛhwɛ mfe ɔha a atwam a, akodi ama nnipa bɛyɛ 100,000,000 atotɔ. Yɛreka yi, mmarima, mmea ne mmofra a wɔn ho nni asɛm ka ho. Enti ɛho nhia sɛ yɛbɔre hwehwɛ adanse de kyerɛ sɛ “enni onipa nsam, sɛnea ɔnam a obetutu n’anammɔn.” (Yer. 10:23) Nokware Kristofo nim saa nokwasɛm yi, enti wogye tom sɛ Yehowa ne wɔn Sodifo.—Monkenkan Mmebusɛm 3:5, 6.\n6. Aman pii so no, dɛn na wɔde yɛ mmea?\n6 Mmarima ne mmea nyinaa hu amane wɔ Satan wiase yi mu. (Ɔsɛnk. 8:9; 1 Yoh. 5:19) Nanso sɛ yɛreka paa a, mmea na nnipa yɛ wɔn ayayade kɛse. Wo deɛ yɛnyɛ nhwɛso kakra. Akontaabu kyerɛ sɛ, sɛ woyi mmea 100 si hɔ a, emu 30 deɛ wɔn kununom anaa wɔn mpenafo hwe wɔn yɛ wɔn ayayade. Baabi wɔ hɔ a wogyigye mmarimaa so, efisɛ wosusuw sɛ wɔn na wobenyin abɛhwɛ wɔn awofo ne wɔn nananom na wɔawo mma asi wɔn ananmu sɛnea ɛbɛyɛ a abusua no din renyera. Aman bi so no, nnipa susuw sɛ mmea so nni mfaso, enti sɛ wohwɛ nyinsɛn a wotu gu a, mmea dɔɔso paa.\n7. Adɛn nti na yebetumi aka sɛ Onyankopɔn too nhyɛase pa maa mmarima ne mmea nyinaa?\n7 Onyankopɔn ani nnye ho koraa sɛ obi bɛyɛ mmea basabasa. Obu mmea na odi wɔn ni. Bere a Yehowa bɔɔ Hawa no, wammɔ no sɛ afenaa amma Adam, na mmom ɔbɔɔ no sɛ onipa a sintɔ biara nni ne ho a ɔbɛyɛ Adam sɛso boafo. Enti bere a Onyankopɔn bɔɔ nneɛma nyinaa wiei no, Bible ka sɛ ‘ohuu biribiara a wayɛ, na na eye paa.’ (Gen. 1:31) Anokwa, “biribiara” a Yehowa yɛe ‘ye paa.’ Enti Onyankopɔn too nhyɛase pa maa mmarima ne mmea nyinaa.\nMMEA A YEHOWA DE WƆN DII DWUMA\n8. (a) Nnipa suban te sɛn nnɛ? (b) Sɛ yɛhwɛ abakɔsɛm mu a, henanom na Yehowa aboa wɔn?\n8 Bere a Adam ne Hawa tew Yehowa so atua no, wɔn asefo pii dii ɛsa bɔne a wotwae no akyi. Bɛyɛ mfe ɔha a atwam mpo deɛ, nneɛma agye agu koraa. Nanso eyi nyɛ nwonwa efisɛ Bible aka ato hɔ sɛ “nna a edi akyiri” mu no, nnipa bɛkɔ wɔn anim wɔ bɔneyɛ mu. Enti yebetumi aka paa sɛ “mmere a emu yɛ den” mu na yɛwɔ yi. (2 Tim. 3:1-5) Nanso nsɛmmɔnedi a ɛrekɔ so nyinaa akyi no, sɛ yɛhwɛ adesamma abakɔsɛm mu a, yehu sɛ mmea ne mmarima bebree ada wɔn ho adi sɛ wogye “Awurade Tumfoɔ Yehowa” tom sɛ wɔn Sodifo na wotie no. Yehowa nso aboa wɔn akwannuasa nyinaa mu.—Monkenkan Dwom 71:5.\n9. Nnipa ahe na wonyaa nkwa wɔ Nsuyiri no mu, na dɛn ntia?\n9 Noa bere so no, Onyankopɔn de Nsuyiri bɛsɛe abɔnefo a wɔwɔ hɔ; nnipa kakraa bi na wonyaa nkwa. Saa bere no, sɛ na Noa nuabarimanom ne ne nuabeanom te ase a, ɛnde wɔn nso wuwui wɔ nsuyiri no mu. (Gen. 5:30) Mmea ne mmarima a wonyaa nkwa nyinaa dodow yɛ pɛ. Ɛyɛ Noa, ne yere, ne mma mmarima baasa, ne wɔn yerenom. Nea enti a wonyaa nkwa ne sɛ na wosuro Onyankopɔn na wɔyɛɛ n’apɛde. Yehowa bɔɔ nnipa baawɔtwe yi ho ban, na nnipa a wɔte ase nnɛ nyinaa yɛ wɔn asefo.—Gen. 7:7; 1 Pet. 3:20.\n10. Adɛn nti na Yehowa bɔɔ mmarima anokwafo yerenom ho ban?\n10 Noa akyi no, Onyankopɔn bɔɔ n’asomfo anokwafo yerenom ho ban. Sɛ mmea yi yɛ anwiinwiifo a, anka biribiara nkyerɛ sɛ Onyankopɔn behyira wɔn. (Yuda 16) Sɛ yɛhwɛ Abraham yere Sara sɛɛ a, na obu ade, na bere a Onyankopɔn kae sɛ ɔne ne kunu ntu mfi wɔn kurom Ur nkɔtena ntamadan mu wɔ obi man so no, wannwiinwii. Mmom ‘otiee Abraham na ɔfrɛɛ no “owura.”’ (1 Pet. 3:6) Yɛnhwɛ Rebeka nso. Yehowa de no maa Isak sɛ akyɛde, na na ɔyɛ ɔyere pa. Bible ka sɛ, “Ná Isak dɔ no, na ɛma onyaa awerɛkyekye wɔ ne maame wu akyi.” (Gen. 24:67) Ɛnnɛ nso Yehowa adom ne nkurɔfo ma wɔanya mmea anokwafo te sɛ Sara ne Rebeka.\n11. Dɛn na Hebrifo mmea baanu bi yɛ de kyerɛe sɛ wɔwɔ akokoduru?\n11 Bere a Israelfo yɛ nkoa wɔ Egypt no, wɔn ase trɛw yɛɛ bebree, enti Farao hyɛɛ mmara sɛ wonkum Hebrifo mma mmarima a wɔbɛwo wɔn nyinaa. Nanso Hebrifo mmea baanu bi yɛɛ biribi a ɛka koma paa. Wɔn din de Sifra ne Pua, na ɛbɛyɛ sɛ wɔn na na wɔda mmea a wogye awo no ano. Na wosuro Yehowa, enti wɔantie Farao ankunkum mmofra no. Na eyi gye akokoduru paa. Yehowa nso hyiraa wɔn ma wonyaa wɔn ankasa mmusua.—Ex. 1:15-21.\n12. Dɛn na ɛda nsow wɔ Debora ne Yael ho?\n12 Bere a atemmufo di Israel so no, Onyankopɔn paw ɔbea bi a wɔfrɛ no Debora sɛ odiyifo. Debora hyɛɛ Ɔtemmufo Barak ne Israelfo nkuran sɛ wɔnsɔre ne wɔn atamfo Kanaanfo nni asi. Nanso Debora kae sɛ anuonyam biara a ebefi ɔko no mu aba no bɛkɔ ɔbea hɔ na ɛnyɛ Barak hɔ, efisɛ “ɔbea na Yehowa de Sisera bɛhyɛ ne nsa.” Ná Sisera ne Kanaanfo sahene, na ampa-ne-ampa ara ɔbea nanani bi a ɔde Yael na okum no.—Atem. 4:4-9, 17-22.\n13. Dɛn na Bible ma yehu fa Abigail ho?\n13 Yɛnhwɛ ɔbea nokwafo foforo a ɔde Abigail. Ɔtenaa ase bɛyɛ mfe 1,100 ansa na Kristo reba. Na ɔyɛ ɔbadwemma, nanso na ne kunu Nabal yɛ ohuhuni tirimɔdenfo a n’asɛm mfa kwan mu. (1 Sam. 25:2, 3, 25) Dawid ne ne mmarima bɔɔ Nabal agyapade ho ban maa no, nanso bere a wɔsrɛɛ no aduan ne nneɛma kakra no, ‘ɔteɛteɛɛ wɔn yeyaw wɔn’; wɔamma wɔn hwee. Ɛhyɛɛ Dawid abufuw paa ma ɔyɛe sɛ obekum Nabal ne ne mmarima no. Bere a Abigail tee asɛm no, ɔfaa aduan ne nsu kɔmaa Dawid ne ne mmarima. Ɛnyɛ ɔno a, anka ebia Dawid hwiee mogya gui. (1 Sam. 25:8-18) Akyiri yi Dawid ka kyerɛɛ Abigail sɛ: “Nhyira nka Yehowa, Israel Nyankopɔn a ɔsomaa wo behyiaa me nnɛ yi!” (1 Sam. 25:32) Bere a Nabal wui no, Dawid waree Abigail.—1 Sam. 25:37-42.\n14. Adwuma bɛn na Salum mmabea no yɛe? Ɛnnɛ nso, dɛn na Kristofo mmea reyɛ?\n14 Babilonfo sɛee Yerusalem ne n’asɔrefie afe 607 A.Y.B. mu, na mmarima, mmea, ne mmofra pii wuwui. Afe 455 A.Y.B. no, Nehemia hwɛ ma wɔsan too Yerusalem fasu no, na na Salum mmabea ka wɔn a wɔtoo ɔfasu no ho. Na Salum yɛ “Yerusalem mantam no fã soafo.” (Neh. 3:12) Mmea yi yii wɔn yam yɛɛ fam-fam adwuma. Ɛnnɛ nso Kristofo mmea pii atu wɔn ho ama reboa adansi adwuma no wɔ mmeae pii. Ɛyɛ yɛn dɛ sɛ yɛwɔ mmea a wɔte saa wɔ yɛn mu!\nMMEA ANOKWAFO WƆ YESU BERE SO\n15. Hokwan bɛn na Onyankopɔn de dom Maria?\n15 Yehowa de hokwan pii adom mmea wɔ ne som mu. Wɔn mu baako ne ɔbaabun Maria. Ná Yosef asi Maria asiwa, na saa bere no mu no, Yehowa nam honhom kronkron so maa Maria nyinsɛnee. Adɛn nti na Maria na ɔma ɔwoo Yesu? Yebetumi aka sɛ Yehowa huu su pa bi wɔ ne ho, na na onim sɛ obetumi atete ne ba a sintɔ biara nni ne ho no ma wabɛyɛ ɔbarima mua. Hwɛ sɛ Onyankopɔn ankasa ba, onipa kɛse a watena asase so pɛn, bɛfrɛ wo “Maame.” Anokwa, na ɛyɛ akwannya kɛse ma Maria!—Mat. 1:18-25.\n16. Dɛn na Yesu yɛe a ɛkyerɛ sɛ na ɔwɔ mmea ho abotare?\n16 Na Yesu wɔ mmea ho abotare. Yɛmfa ɔbea bi a mogya tuu no mfe 12 nyɛ nhwɛso. Ɔbea no wiaa ne ho de ne nsa kaa Yesu atade na ama ne ho atɔ no. Yesu anka n’anim, mmom ɔkae sɛ: “Ɔbabea, wo gyidi ama wo ho atɔ wo. Fa asomdwoe kɔ, wo ho ntɔ wo na wo yare a emu yɛ den no nkɔ.”—Mar. 5:25-34.\n17. Anwonwade bɛn na esii Pentekoste 33 Y.B. mu?\n17 Bere a Yesu ne n’asomafo redi akɔneaba no, na mmea bi som wɔn. (Luka 8:1-3) Pentekoste 33 Y.B. no, Onyankopɔn hwiee ne honhom guu mmarima ne mmea bɛyɛ 120 so. (Monkenkan Asomafo Nnwuma 2:1-4.) Na Yehowa aka ato hɔ dedaadaw sɛ: “Mehwie me honhom agu ɔhonam ahorow nyinaa so, na mo mmabarima ne mo mmabea bɛhyehyɛ nkɔm. . . . Mehwie me honhom agu nkoa ne mfenaa mpo so.” (Yoel 2:28, 29) Anwonwade a esii Pentekoste da no yɛ adanse a ɛkyerɛ sɛ na Onyankopɔn ayi ne honhom afi honam fam Israel so akɔ “Onyankopɔn Israel” so. Mmarima ne mmea na wɔka bom yɛ “Onyankopɔn Israel” anaa honhom fam Israel yi. (Gal. 3:28; 6:15, 16) Asomafo no bere so no, na ɔsɛmpakafo Filipo mmabea baanan ka mmea a wɔka asɛmpa no ho.—Aso. 21:8, 9.\nMMEA YƐ “ASAFODƆM KƐSE”\n18, 19. (a) Hokwan bɛn na Onyankopɔn de adom mmarima ne mmea nyinaa? (b) Sɛn na odwontofo no ka mmea a wɔka asɛmpa no ho asɛm?\n18 Efi afe 1875 hɔ baabi reba no, mmarima ne mmea bi kyerɛe sɛ wɔn ani ku nokware som ho. Wɔn na wɔbɔɔ kwan maa asɛmpaka adwuma a yɛreyɛ no nnɛ no, na eyi ama Yesu nkɔmhyɛ yi aba mu: “Wɔbɛka ahenni ho asɛmpa yi wɔ asase so nyinaa de adi amanaman nyinaa adanse; ɛno ansa na awiei no bɛba.”—Mat. 24:14.\n19 Bible Asuafo kakra yi abu abɔ ho pii ma nnɛ Yehowa Adansefo bɛyɛ 8,000,000 na wɔwɔ hɔ. Bio, nnipa bɛboro 11,000,000 bɛkaa wɔn ho ma wɔkaee Yesu wu no. Aman pii so no, wɔn a wɔbae no mu dodow no ara yɛ mmea. Afei nso yɛwɔ bere nyinaa asomfo bɛboro 1,000,000, na fã kɛse no ara yɛ mmea. Nokwasɛm ni, Onyankopɔn ama mmea anya hokwan kɛse reka ne ho asɛm. Enti odwontofo no asɛm yi abam: “Yehowa aka; mmea a wɔka asɛmpa no yɛ asafodɔm kɛse.”—Dw 68:11.\nMmea a wɔka asɛmpa no yɛ “asafodɔm kɛse” ampa (Hwɛ nkyekyɛm 18, 19)\nNHYIRA PII DA HƆ RETWƐN MMEA A WOSURO ONYANKOPƆN\n20. Sɛ yɛreyɛ kokoam adesua anaa abusua som a, dɛn na yebetumi asua?\n20 Sɛ yɛse yɛreka mmea anokwafo pii a wɔn ho asɛm wɔ Bible mu a, anka adagyew bɛbɔ yɛn. Nanso yɛn mu biara betumi akan wɔn ho asɛm wɔ Bible ne yɛn nhoma ahorow mu. Sɛ yɛhwɛ Rut sɛɛ a, yebetumi adwennwen ne nokwaredi ho. (Rut 1:16, 17) Ɔbea foforo a ne nhwɛso betumi aboa yɛn ne Ɔhemmaa Ester. Sɛ yɛkenkan Bible nhoma a ne din Ester no da so ne ne ho nsɛm foforo wɔ yɛn nhoma mu a, ɛbɛhyɛ yɛn gyidi den. Sɛ yɛreyɛ abusua som a, yebetumi asua mmea a wɔte saa ho ade. Sɛ nso yɛn nko ara na yɛte a, yebetumi de mmea yi ho nsɛm aka nneɛma a yesua no ho.\n21. Dɛn na Kristofo mmea pii de kyerɛ sɛ wodi Yehowa nokware?\n21 Ɛda adi pefee sɛ Yehowa ahyira asɛnka adwuma a Kristofo mmea reyɛ no so, na ɔboa wɔn wɔ sɔhwɛ bere mu. Ɛho nhwɛso ne nea ɛkɔɔ so wɔ Nasi ne Komunis nniso ase. Saa bere no Yehowa boaa mmea ma wodii no nokware. Kristofo mmea yi gyidi nti, wɔn mu pii huu amane na ebinom mpo hweree wɔn nkwa. (Aso. 5:29) Sɛnea Kristofo mmea yɛe tete no, ɛnnɛ nso Kristofo mmea ne Onyankopɔn asomfo nyinaa gye tom sɛ Onyankopɔn ne wɔn Sodifo. Sɛ yɛbɛka a, ɛnnɛ nso Yehowa aso wɔn nsa nifa reka akyerɛ wɔn sɛ: “Nsuro, na me ara mɛboa wo.”—Yes. 41:10-13.\n22. Hokwan bɛn na yebenya daakye?\n22 Daakye, mmea ne mmarima a wosuro Onyankopɔn besiesie asase no ma ayɛ paradise, na wɔbɛboa nnipa mpempem pii a wobenyan wɔn no ma wɔahu nea Yehowa bɛyɛ ama adesamma. Enkosi saa bere no, mmea oo, mmarima oo, momma yɛn nyinaa nkyerɛ sɛ yɛn ani sɔ hokwan a Yehowa de ama yɛn no. Enti momma yɛmfa “mmati koro” nsom yɛn soro Agya no.—Sef. 3:9.


1. Nsɛmfua anan a wɔkyerɛw guu ɔfasu bi ho wɔ bere tenten a atwam no mu nyaa nnipa so nkɛntɛnso kɛse duu he?\nNSƐMFUA ntiantiaa anan a wɔakyerɛw agu ɔfasu a wɔakokwaw ho ho. Nanso, saa nsɛmfua anan no maa ehu kaa sodifo tumfoɔ bi ma ɛkame ayɛ sɛ n’adwene sɛee. Ɛkaa tu a wotuu ahene baanu, wɔn mu biako wu, ne wiase tumi kɛse bi awiei ho asɛm. Saa nsɛmfua no maa nyamesomfo bi a na wobu wɔn anim guu ase. Nea ɛho hia sen biara no, ɛpagyaw Yehowa ɔsom kronn no, na ɛsan sii ne tumidi so dua wɔ bere a na nnipa dodow no ara bu emu biara adewa no. Saa nsɛmfua no ma yehu nsɛm a esisi wɔ wiase nnɛ no mpo! Ɔkwan bɛn so na nsɛmfua anan tumi yɛ eyi nyinaa? Ma yɛnhwɛ.\n2. (a) Dɛn na esii wɔ Babilon wɔ Nebukadnesar wu akyi? (b) Na sodifo bɛn na odi tumi saa bere no?\n2 Na mfe pii atwam fi bere a nsɛm a wɔkae wɔ Daniel ti 4 no sisii no. Mfe 43 a Ɔhene Nebukadnesar ɔhantanni no de dii tumi wɔ Babilon no baa awiei bere a owui wɔ 582 A.Y.B. mu no. N’abusuafo bedii tumi nnidiso nnidiso nanso esiane sɛ wowuwuu ntɛm anaasɛ wokunkum wɔn nti, wɔn ahenni baa awiei mmiako mmiako. Awiei koraa no, ɔbarima bi a wɔfrɛ no Nabonido nam atuatew so nyaa ahengua no. Na ɛda adi sɛ Nabonido a na ɔyɛ ɔsram nyame Sin akɔmfowa panyin ba no mfi Babilon ahene abusua mu. Animdefo bi ka sɛ nea ɛbɛyɛ na wama wɔagye n’ahenni atom no, ɔwaree Nebukadnesar babea, na ɔyɛɛ wɔn babarima Belsasar ne yɔnko sodifo, na ogyaw no sɛ onni Babilon so bere a ofii hɔ kɔtraa baabi mfe pii no. Sɛ ɛte saa de a, ɛnde na Belsasar yɛ Nebukadnesar banana. So ɔnam ne nanabarima osuahu ahorow so hui sɛ Yehowa ne Onyankopɔn Pumpuni no, a otumi brɛ ɔhene biara ase? Dabida!—Daniel 4:37.\nAPONTOW BI GYE NSAM\n3. Na Belsasar apontow no te dɛn?\n3 Apontow bi na efi Daniel ti 5 ase. “Ɔhene Belsasar tow n’abirɛmpɔn apem ponkɛse, na ɔnom nsã, apem no anim.” (Daniel 5:1) Sɛnea wubetumi ahu no, ɛbɛyɛ sɛ na ehia asa kɛse na mmarima yi nyinaa ne ɔhene no yerenom ne ne yefamnom anya baabi atra. Nhomanimfo bi ka sɛ: “Na Babilonfo apontow sosoe na ɛyɛ anigye, nanso ɛtaa ma wɔbow nsa. Wɔde bobesa a efi amannɔne ne akɔnnɔde biara bi sisii ɔpon so. Aduhuam gyee asa no so nyinaa; nnwontofo ne mmɛnhyɛnfo gyee wɔn a wɔahyiam no ani.” Bere a na Belsasar te ɔpon ti wɔ baabi a obiara betumi ahu no no, ɔnom ne nsa—na ɔnom mpɛn pii.\n4. (a) Dɛn nti na na ntease nnim sɛ Babilonfo bɛtow pon October 5/6, 539 A.Y.B. anadwo no? (b) Dɛn na ɛda adi sɛ ɛmaa Babilonfo no nyaa ahotoso bere a na asraafo abɛtoa wɔn no?\n4 Na ɛyɛ nwonwa sɛ anadwo yi—October 5/6, 539 A.Y.B. Babilonfo regye wɔn ani saa. Na wɔn man reko, na nneɛma nkɔ yiye mma wɔn. Ná Nabonido dii nkogu wɔ Medo-Persia dɔm a na wɔabɛtoa wɔn no nsam nkyɛe koraa, na waguan kɔ Borsippa wɔ Babilon kesee fam atɔe. Saa bere no na Kores dɔm abɛbɔ nsra wɔ Babilon akyi pɛɛ. Nanso na ɛte sɛ nea ɛnhaw Belsasar ne n’abirɛmpɔn no. Anyɛ yiye koraa no, na wɔn kurow ne Babilon a wontumi ntwiw mfa so no! Na n’afasu akɛse dennen no wɔ nsuka a emu dɔ a Asubɔnten Efurate kɛse no ayɛ mu ma bere a ɛsen fa kurow no mu ho. Na ɔtamfo biara mmɛtoaa Babilon mpofirim da wɔ mfe apem ne akyi. Ɛnde dɛn nti na ɛsɛ sɛ wɔhaw wɔn ho? Ebia Belsasar nyaa adwene sɛ wɔn apontow no ase dede no bɛma atamfo a wɔwɔ kurow no akyi no ahu ahotoso a wɔwɔ na abu wɔn abam.\n5, 6. Dɛn na asabow maa Belsasar yɛe, na dɛn nti na eyi kyerɛ sɛ ɔyeyaw Yehowa paa?\n5 Ankyɛ asanom bebrebe no faa Belsasar ani so. Sɛnea Mmebusɛm 20:1 ka no, “nsa yɛ ɔfɛwdifo.” Saa bere yi de, nsa no maa ɔhene no dii nkwaseasɛm bi a na ɛyɛ aniberesɛm paa. Ɔhyɛe sɛ wɔnkɔfa Yehowa asɔrefie nnwinne kronkron no mmra apontow no ase. Na ɛsɛ sɛ wɔde nnwinne a wɔfaa no sɛ asade bere a Nebukadnesar dii Yerusalem so no di dwuma wɔ ɔsom kronn mu nkutoo. Na wɔabɔ Yudafo asɔfo a na wɔama wɔn kwan sɛ wɔmfa nni dwuma wɔ Yerusalem asɔrefie hɔ bere a atwam no mpo kɔkɔ sɛ wɔntew wɔn ho.—Daniel 5:2; fa toto Yesaia 52:11 ho.\n6 Nanso, na Belsasar rebɛyɛ animtiaabude a ɛsen saa. ‘Ɔhene ne n’abirɛmpɔn ne ne yerenom ne ne yefamnom nonom nsa na wɔkamfoo sika ne dwetɛ ne kɔbere ne dade ne dua ne ɔbo anyame no.’ (Daniel 5:3, 4) Enti na Belsasar pɛ sɛ ɔpagyaw n’atoro anyame no sen Yehowa! Ɛte sɛ nea na Babilonfo da saa su yi adi. Wobuu Yudafo a wɔafa wɔn nnommum no animtiaa, dii wɔn som ho fɛw, na wɔamma wɔannya anidaso biara sɛ wɔbɛsan akɔ wɔn man a wɔn ani gye ho no mu. (Dwom 137:1-3; Yesaia 14:16, 17) Ebia ɔhempɔn a na wabow yi tee nka sɛ nnommum yi a ɔbɛbrɛ wɔn ase ayeyaw wɔn Nyankopɔn no bɛsɔ ne yerenom ne n’abirɛmpɔn no ani, na ama wayɛ sɛ obi a ɔyɛ den. * Nanso sɛ saa tumidi no maa Belsasar n’ani gyei a, ɛnde ankyɛ.\nƆFASU HO NKYERƐWEE NO\n7, 8. Ɔkwan bɛn so na biribi bɛbɔɔ Belsasar apontow no mu, na tumi bɛn na eyi nyae wɔ ɔhene no so?\n7 Asɛm a wɔnam honhom so kyerɛwee no ka sɛ: “Dɔn no mu ara na onipa nsa so nsateaa fi bae bɛkyerɛw ahennan no fasu no akado so, kaneadua no anim, na ɔhene huu nsa a ɛkyerɛwee no ano.” (Daniel 5:5) Ahude bɛn ara ni! Nsa bi pue mpofirim a ɛsɛn wim wɔ ɔfasu no baabi a kanea ama ayɛ hann no ho. Hwɛ sɛnea apontow no ase tɛm dinn mpofirim bere a wɔn a wɔwɔ ase no dan wɔn ani kɔhwɛe no. Nsa no fii ase kyerɛw ahintasɛm bi guu ɔfasu no ho. * Na anwonwade yi yɛ hu na wɔda so kae araa ma ɛde besi nnɛ no, nkurɔfo ka sɛ “ɔfasu ho nkyerɛwee” de kyerɛ sɛ asiane bi reba.\n8 Tumi bɛn na enyaa wɔ ɔhene ɔhantanni yi a na wabɔ mmɔden sɛ ɔbɛma ɔne n’anyame so asen Yehowa no so? “Ɛnna ɔhene anim danee, na n’adwene haw no, na n’asen mu nhama hodwowee, na ne nkotodwe ka bobɔɔm biribiri.” (Daniel 5:6) Na Belsasar pɛ sɛ ɔyɛ ne ho kokuroo wɔ ne manfo anim. Nanso, ɔbɛdanee ohufo kɛse—n’anim hoae, n’asen hodwowee, ɔpopoe biribiri araa ma ne nkotodwe keka bobɔɔ mu. Ampa, asɛm a Dawid ka kyerɛɛ Yehowa wɔ dwom mu no yɛ nokware: “W’ani sa ahantanfo na woabrɛ wɔn ase.”—2 Samuel 22:1, 28; fa toto Mmebusɛm 18:12 ho.\n9. (a) Dɛn nti na ehu a ɛkaa Belsasar no nyɛ Onyankopɔn suro? (b) Dɛn na ɔhene no kae sɛ ɔde bɛma Babilon anyansafo no?\n9 Ɛsɛ sɛ yehu sɛ ehu a ɛkaa Belsasar no nyɛ Nyankopɔn suro a ɛyɛ nidi kɛse a wɔde ma Yehowa a ɛne nyansa nyinaa mfiase no. (Mmebusɛm 9:10) Dabi, na ɛnyɛ osuro pa, na amma ɔhempɔn a na ne ho popo no annya nyansa biara. * Sɛ anka obebisa Onyankopɔn a na wasopa no hɔ bɔne fafiri no, ɔteɛɛm denneennen frɛɛ “pɛadehufo, Kaldeafo ne nyankonnekyerɛfo.” Ɔkae mpo sɛ: “Obiara a ɔbɛkan kyerɛw yi na wakyerɛ me ase no, wobefura no ɔtankɔkɔɔ, na sika ntweaban agu ne kɔn mu, na wayɛ nea ɔto so abiɛsa adi ahenni yi mu tumi.” (Daniel 5:7) Na ahenni no sodifo a ɔto so abiɛsa no benya tumi ankasa, a ahene baanu a wɔte ahengua no so a wɔne Nabonido ne Belsasar ankasa nkutoo na wɔsen no. Na anka wɔde dibea a ɛte saa bɛto hɔ ama Belsasar ba panyin. Na ɛkyerɛ sɛnea na ɔhene no ani abere sɛ obenya obi akyerɛ anwonwasɛm yi ase!\n10. Dɛn na anyansafo no tumi yɛe bere a wɔbɔɔ mmɔden sɛ wɔbɛkyerɛ ɔfasu no ho nkyerɛwee ase no?\n10 Anyansafo no too santen kɔɔ asa kɛse no so. Na wɔdɔɔso, efisɛ na Babilon yɛ kurow a atorosom ne asɔredan ahorow abu so wom. Akyinnye biara nni ho sɛ na nnipa a wose wɔkyerɛ nsɛnkyerɛnne ne ahintasɛm ase dɔɔso. Ɛbɛyɛ sɛ hokwan a anyansafo yi nyae no maa wɔn ani gyei. Na wɔanya hokwan a ɛbɛma wɔada wɔn nyansa adi wɔ nnipa atitiriw anim, anya ɔhene no anim dom ne tumi kɛse. Nanso wɔantumi anyɛ hwee! “Wɔantumi ankan kyerɛw no ankyerɛ ɔhene ase.” *—Daniel 5:8.\n11. Ɛbɛyɛ sɛ dɛn nti na Babilon anyansafo antumi ankenkan nkyerɛwee no?\n11 Yentumi nhu sɛ ebia na Babilon anyansafo no nnim nkyerɛwde—nkyerɛwde nkorɛnkorɛ—no ankasa. Sɛ na wonnim a, anka mmarima a wɔn ahonim awu yi benya hokwan abɔ wɔn tirim aka biribiara kɛkɛ de adɛfɛdɛfɛ ɔhene no. Ade foforo nso ne sɛ ebia na wotumi kenkan nkyerɛwde no koraa. Nanso, esiane sɛ na kasa te sɛ Aram ne Hebri nni ɛnne nnyigyei nti, na asɛmfua biara betumi akyerɛ nneɛma pii. Sɛ saa a, ɛbɛyɛ sɛ anyansafo no antumi ankyerɛ nsɛmfua ko a ɛyɛ. Sɛ wotumi yɛɛ saa mpo a, wɔantumi ante nsɛmfua no ase na wɔakyerɛ ase. Sɛnea ɛte biara no, ade biako da adi: Babilon anyansafo antumi ankyerɛ ase—koraa!\n12. Dɛn na asɛm no a anyansafo no antumi ankyerɛ ase no daa no adi?\n12 Enti ɛdaa adi sɛ anyansafo no yɛ nnaadaafo, wɔn nyamesom ahyehyɛde no yɛ nnaadaa. Hwɛ sɛnea wodii no huammɔ! Bere a Belsasar hui sɛ ɔde ne ho ato nyamesomfo yi so kwa no, ehu kɛse san kaa no, ɔkɔɔ so yɛɛ hoyaa na n’abirɛmpɔn mpo “tirim yɛɛ wɔn keserenene.” *—Daniel 5:9.\nWƆKƆFRƐ ƆBARIMA A ƆWƆ NHUMU BA\n13. (a) Dɛn nti na Ɔhemmaa no hyɛɛ nyansa sɛ wɔnkɔfrɛ Daniel? (b) Na Daniel asetra te dɛn?\n13 Wɔ bere a emu yɛ den yi mu no, ɔhemmaa no ankasa—ɛbɛyɛ ɔhene no maame—baa apontow asa no so. Na wate gyegyeegye a ɛrekɔ so wɔ apontow no ase no, na na onim obi a obetumi akyerɛ ɔfasu no ho nkyerɛwee no ase. Mfe bi a atwam no, ne papa Nebukadnesar paw Daniel sɛ n’anyansafo nyinaa panyin. Ɔhemmaa no kaee sɛ ɔyɛ ɔbarima a ɔwɔ “honhom a ɛkyɛn so ne adwempa ne nimdeɛ.” Esiane sɛ na ɛte sɛ nea Belsasar nnim Daniel nti, ɛbɛyɛ sɛ na odiyifo no dibea a ɛkorɔn wɔ ahenni no mu afi ne nsa wɔ Nebukadnesar wu akyi. Nanso na ɛnyɛ dibea na ɛho hia Daniel. Ɛbɛyɛ sɛ saa bere no na wadi mfe 90 ne akyi, na na ɔda so ara de nokwaredi resom Yehowa. Wɔ bɛyɛ mfe aduɔwɔtwe a na ɔde atra nnommumfa mu wɔ Babilon nyinaa akyi no, na wɔde ne Hebrifo din no nim no. Ɔhemmaa no mpo frɛɛ no Daniel, wamfa Babilonfo din a wɔde maa no bere bi no amfrɛ no. Nokwarem ɔhyɛɛ ɔhene no nkuran sɛ: “Ma wɔnkɔfrɛ Daniel, na ɔmmɛkyerɛ ase.”—Daniel 1:7; 5:10-12.\n14. Ahokyere bɛn na Daniel kɔɔ mu bere a ohuu ɔfasu no ho nkyerɛwee no?\n14 Wɔkɔfrɛɛ Daniel baa Belsasar anim. Na ɛyɛ aniwusɛm sɛ ɔhene no bɛsrɛ biribi afi Yudani a ɔyeyaw ne Nyankopɔn nkyɛe yi hɔ. Nanso, Belsasar bɔɔ mmɔden sɛ ɔbɛdɛfɛdɛfɛ Daniel, kae sɛ ɔde akatua koro no ara bɛma no—nea ɔto so abiɛsa wɔ ahenni no mu—sɛ obetumi akenkan anwonwasɛm no akyerɛ ase a. (Daniel 5:13-16) Daniel maa n’ani so hwɛɛ ɔfasu no ho nkyerɛwee no, na honhom kronkron ma otumi huu nea ɛkyerɛ. Na ɛyɛ asɛm a ɛkyerɛ ɔsɛe a efi Yehowa Nyankopɔn hɔ! Ɔkwan bɛn so na Daniel betumi aka atɛn a ɛyɛ den a Onyankopɔn abu ɔhene huhuni yi asi n’anim—wɔ ne yerenom ne n’abirɛmpɔn anim? Susuw ahokyere a na Daniel wom no ho! So ɔhene no adɛfɛdɛfɛsɛm ne sika ne dibea a ɔkae sɛ ɔde bɛma no no dan ne ti? Odiyifo no bɛbrɛ tumi a ɛwɔ Yehowa asɛm no mu no ase?\n15, 16. Abakɔsɛm mu ade titiriw bɛn na Belsasar anhu, na ɔkwan bɛn so na nkogudi a ɛte saa abu so nnɛ?\n15 Daniel de akokoduru kae sɛ: “Ma w’ayɛyɛde ntra wo hɔ, na fa w’adekyɛde ma obi foforo, nanso mɛkan kyerɛw no makyerɛ ɔhene, na mama wahu ne nkyerɛase.” (Daniel 5:17) Afei, Daniel kyerɛe sɛ na Nebukadnesar yɛ onipa kɛse, ɔhene a na ɔwɔ tumi araa ma otumi kum obiara a ɔpɛ, bɔ obiara a ɔpɛ, pagyaw anaa ɔbrɛ obiara a ɔpɛ ase. Nanso, Daniel kaee Belsasar sɛ Yehowa, “ɔsorosoro Nyankopɔn” no na ɔmaa Nebukadnesar yɛɛ onipa kɛse. Na Yehowa na ɔbrɛɛ ɔhene tumfoɔ no ase bere a ɔyɛɛ ahantan no. Yiw, ɔmaa Nebukadnesar hui sɛ “ɔsorosoro Nyankopɔn na odi nnipa ahenni so tumi, na ɔde obiara a ɔpɛ si so.”—Daniel 5:18-21.\n16 Na Belsasar ‘nim eyi nyinaa.’ Nanso wansua hwee amfi abakɔsɛm mu. Nokwarem no, na ɛnyɛ Nebukadnesar ahantan no bi kɛkɛ na ɔdaa no adi na mmom ɔsopaa Yehowa ankasa. Daniel daa ɔhene no bɔne adi. Afei nso, ɔde akokoduru ka kyerɛɛ Belsasar wɔ saa abosonsomfo a na wɔahyiam no anim sɛ atoro anyame ‘nte asɛm na wonnim hwee.’ Onyankopɔn diyifo kokodurufo no toaa so sɛ Yehowa Nyankopɔn nte sɛ saa anyame hunu no, na ɔhene “home wɔ ne nsam.” Ɛde besi nnɛ no, nnipa de nneɛma a nkwa nnim ayeyɛ anyame, na wɔsom sika, adwuma, anuonyam, ne anigyede mpo. Nanso eyi mu biara ntumi mma nkwa. Yehowa nkutoo na ɔma yɛn nyinaa tra nkwa mu, na ɔma yɛn ahome biara.—Daniel 5:22, 23; Asomafo no Nnwuma 17:24, 25.\nWƆKYERƐ AHINTASƐM BI ASE!\n17, 18. Nsɛmfua anan bɛn na wɔkyerɛw guu ɔfasu no ho, na dɛn na ɛkyerɛ ankasa?\n17 Afei odiyifo akwakoraa no toaa so yɛɛ nea Babilon anyansafo nyinaa antumi anyɛ no. Ɔkenkan ɔfasu no ho nkyerɛwee no na ɔkyerɛɛ ase. Na nsɛm no ne: “Mené, Mené, Tekél Ufarsin.” (Daniel 5:24, 25) Ɛkyerɛ dɛn?\n18 Nea nsɛm no kyerɛ ankasa ne “mina, mina, dwetɛbona, ne dwetɛbona fã.” Na asɛmfua biara kyerɛ sika bi bo, na wɔakyerɛw fi nea ne bo kɔ soro so de ba fam nnidiso nnidiso. Anwonwasɛm bɛn ara ni! Sɛ Babilon anyansafo no tumi huu nea nkyerɛwde no yɛ mpo a, ɛnyɛ nwonwa sɛ wɔantumi ankyerɛ ase.\n19. Na asɛmfua “Mene” no kyerɛ dɛn?\n19 Daniel nam Onyankopɔn honhom kronkron no so kyerɛkyerɛɛ mu sɛ: “Asɛm no nkyerɛase ni: Mene, Onyankopɔn akan w’ahenni, na wabɔ no.” (Daniel 5:26) Asɛmfua a edi kan no mu anom nnyigyei no ma wotumi de asɛmfua “mina” ne Aram asɛmfua bi a ɛkyerɛ “akan” bom di dwuma, a na egyina ɛnne nnyigyei a ɔkenkanfo no de hyehyem no so. Na Daniel nim yiye sɛ Yudafo nnommumfa no reba awiei. Na mfe 70 a wɔhyɛɛ nkɔm sɛ ebedi no mu mfe 68 atwam dedaw. (Yeremia 29:10) Na Bere Sodifo Kɛse, Yehowa, akan nna a Babilon de adi wiase tumi no, na na n’awiei abɛn sen sɛnea obiara a ɔwɔ Belsasar apontow no ase susuwii. Nokwarem no, na bere asa ama Belsasar—ne ne papa Nabonido nso. Ebia ɛno nti na wɔkyerɛw asɛmfua “Mené” no mprenu no—de bɔɔ ahenni abien yi awiei dawuru.\n20. Na asɛmfua “Tekel” no kyerɛ dɛn, na ɔkwan bɛn so na na ɛfa Belsasar ho?\n20 Nanso “Tekel” de, wɔkyerɛw no biako pɛ wɔ biako kabeam. Eyi betumi akyerɛ sɛ wɔka kyerɛɛ Belsasar titiriw. Na eyi bɛyɛ nea ɛfata, efisɛ ɔno na na wabu Yehowa animtiaa. Asɛmfua no ankasa kyerɛ “dwetɛbona,” nanso anom nnyigyei no ma wotumi de gyina hɔ ma asɛmfua “wɔakari.” Enti, Daniel ka kyerɛɛ Belsasar sɛ: “Tekel, wɔakari wo nsenia mu, na wɔahu wo sɛ wunnu.” (Daniel 5:27) Yehowa mmu aman nyinaa hwee te sɛ nsenia mu mfutumawa bi. (Yesaia 40:15) Wontumi nsiw n’atirimpɔw kwan. Ɛnde, dɛn na ɔhene ɔhantanni biako betumi ayɛ? Na Belsasar abɔ mmɔden sɛ ɔbɛma ne ho so asen amansan Hene no. Na saa onipa kɛkɛ yi ama n’ani atra ne ntɔn asopa Yehowa na wadi nokware som ho fɛw nanso ‘wohui sɛ onnu.’ Enti, na Belsasar fata atemmu a na ɛreba ntɛmntɛm no koraa!\n21. Ɔkwan bɛn so na na “Ufarsin” yɛ asɛmfua biako a egyina hɔ ma nneɛma abiɛsa, na dɛn na asɛmfua yi kyerɛe sɛ ɛbɛto Babilon daakye sɛ wiase tumi?\n21 Na asɛmfua a etwa to wɔ ɔfasu no ho ne “Ufarsin.” Daniel kenkan wɔ biako kabeam sɛ, “Peres,” ebia esiane sɛ na ɔrekasa akyerɛ ɔhene biako bere a nea ɔka ne ho nni hɔ no nti. Asɛmfua yi de Yehowa ahintasɛm kɛse no baa awiei denam asɛmfua biako a wɔde gyina hɔ ma nneɛma abiɛsa no so. Nea “ufarsin” kyerɛ ankasa ne “dwetɛbona fã.” Nanso nkyerɛwde no tumi kyerɛ nneɛma foforo abien nso—“nkyekyem” ne “Persiafo.” Enti Daniel hyɛɛ nkɔm sɛ: “Peres, wɔakyɛ w’ahenni mu de ama Mediafo ne Persiafo.”—Daniel 5:28.\n22. Dɛn na Belsasar yɛe wɔ ahintasɛm no asekyerɛ ho, na anidaso bɛn na ebia na ɔwɔ?\n22 Enti wɔkyerɛɛ ahintasɛm no ase. Na Babilon a ɛwɔ tumi no rebedi nkogu wɔ Medo-Persiafo asraafo nsam. Ɛwom sɛ ɔsɛe a wɔkae sɛ ɛreba yi ama Belsasar abotow de, nanso odii n’asɛm so. Ɔmaa ne nkoa de ɔtankɔkɔɔ furaa Daniel, de sika kɔnmuade guu ne kɔn mu paee mu kae sɛ ɔne ahenni no sodifo a ɔto so abiɛsa. (Daniel 5:29) Daniel ampo anuonyam yi, ohui sɛ ɛyɛ nidi a ɛfata Yehowa. Ebia Belsasar hwɛɛ kwan sɛ obegow Yehowa atemmu mu denam Yehowa diyifo a ɔbɛhyɛ no anuonyam so. Sɛ saa a, ɛnde aka akyi koraa.\n23. Tete nkɔmhyɛ bɛn na na ɛrenya mmamu bere a na Belsasar apontow no rekɔ so mpo no?\n23 Bere a na Belsasar ne n’abirɛmpɔn renom nsa ahyɛ wɔn anyame anuonyam na wodi Yehowa ho fɛw mpo no, na biribi kɛse rekɔ so wɔ ahemfie no akyi sum no mu. Na nkɔm a wɔnam Yesaia so hyɛe bɛyɛ mfe ahanu a atwam no renya mmamu. Na Yehowa ahyɛ Babilon ho nkɔm sɛ: “Mɛma n’apinisi nyinaa to atwa.” Yiw, na nhyɛso a saa kurow bɔne no de ba Onyankopɔn nkurɔfo a wɔapaw wɔn no so nyinaa to betwa. Ɔkwan bɛn so? Nkɔmhyɛ koro yi ara kae sɛ: “Elam, foro bra! Media, bɛka no hyɛ mu!” Elam bɛkaa Persia ho wɔ odiyifo Yesaia akyi. Bere a Belsasar tow pon a na wɔaka ho asɛm wɔ Yesaia nkɔmhyɛ koro yi ara mu no, na Persia ne Media asraafo aka abom ‘reforo abɛka’ Babilon ‘ahyɛ mu.’—Yesaia 21:1, 2, 5, 6.\n24. Babilon asehwe ho nsɛm bɛn na Yesaia nkɔmhyɛ no kae?\n24 Nokwarem no, na wɔabɔ nea ɔda asraafo dɔm yi ano din akyerɛ dedaw, te sɛ nea na wɔaka mpasuatwa mu nneɛma atitiriw asie no. Na Yesaia ahyɛ nkɔm dedaw wɔ mfe 200 a atwam no mu sɛ Yehowa bɛsra obi a ne din de Kores ma wako atia Babilon. Wɔ ɔko no mu no, obeyi akwanside biara afi n’anim. Babilon nsu ‘bɛyow,’ wobebue n’aponkɛse ano ato hɔ. (Yesaia 44:27–45:3) Na ɛbaa mu saa. Kores asraafo dan Asubɔnten Eufrate ani kyerɛɛ baabi foforo, ma nsu no yow araa ma na wotumi nantew faa asubɔnka no mu. Na awɛmfo a wɔyɛ anibiannaso abue Babilon afasu no apon ano ato hɔ. Wiase abakɔsɛm akyerɛwfo gye tom sɛ wɔko faa kurow no bere a na emufo retow pon no. Wɔko faa Babilon a obiara ne wɔn anko. (Yeremia 51:30) Nanso, anyɛ yiye koraa no, onipa titiriw bi wui. Daniel bɔɔ amanneɛ sɛ: “Anadwo no ara na wokum Kaldeafo hene Belsasar. Na Mediani Dario faa ahenni no, na wadi mfe aduosia abien.”—Daniel 5:30, 31.\nNEA YESUA FI ƆFASU NO HO NKYERƐWEE MU\n25. (a) Dɛn nti na tete Babilon yɛ nnɛ wiase atorosom ahyehyɛde no ho sɛnkyerɛnne a ɛfata? (b) Ɔkwan bɛn so na wɔfaa Onyankopɔn nnɛyi asomfo nnommum wɔ Babilon?\n25 Asɛm a wɔnam honhom so kyerɛwee wɔ Daniel ti 5 no kyerɛ biribi titiriw ma yɛn. Sɛ atorosom kurow titiriw no, tete Babilon yɛ wiase atoro som ahemman no ho sɛnkyerɛnne a ɛfata. Wɔfrɛ wiase ahyehyɛde kɛse ɔdaadaafo a wɔayɛ ne ho mfonini wɔ Adiyisɛm sɛ aguaman yi sɛ “Babilon Kɛse.” (Adiyisɛm 17:5) Esiane sɛ ontie n’atoro nkyerɛkyerɛ ne nneyɛe a egu Onyankopɔn ho fĩ ho kɔkɔbɔ biara nti, wataa wɔn a wɔka Onyankopɔn Asɛm mu nokware kyerɛ no. Te sɛ nnipa a na wɔte tete Yerusalem ne Yuda no, na Kristofo a wɔasra wɔn no nkaefo anokwafo wɔ nnommumfa koraa mu wɔ “Babilon Kɛse” no mu bere a ɔtaa a asɔfo hyɛ akyi ma wɔbaraa wɔn Ahenni asɛnka adwuma no wɔ 1918 mu no.\n26. (a) Ɔkwan bɛn so na “Babilon Kɛse” no hwee ase wɔ 1919 mu? (b) Kɔkɔbɔ bɛn na ɛsɛ sɛ yɛn ankasa yetie na yɛka kyerɛ afoforo?\n26 Nanso, “Babilon Kɛse” no hwee ase mpofirim! Oo, na ɛyɛ asehwe a ɛkame ayɛ sɛ anyɛ hoo—te sɛ nea tete Babilon hwee ase wɔ 539 A.Y.B. a anyɛ hoo no. Nanso sɛnkyerɛnne kwan so asehwe yi sɛee no. Esii 1919 Y.B. bere a wogyee Yehowa nkurɔfo fii Babilon nnommumfa mu na wonyaa Onyankopɔn anim dom no. Eyi maa tumi a “Babilon Kɛse” wɔ wɔ Onyankopɔn nkurɔfo so no baa awiei, na afei amanfo behuu no sɛ ɔdaadaafo a wontumi mfa wɔn ho nto no so. Ada adi sɛ ontumi nsɔre bio, na n’awiei koraa abɛn. Ne saa nti Yehowa asomfo de kɔkɔbɔ yi rema: “Mumfi no mu, na moanyɛ ne nnebɔne no bi.” (Adiyisɛm 18:4) So woatie saa kɔkɔbɔ no? Woka kyerɛ afoforo? *\n27, 28. (a) Nokwasɛm titiriw bɛn na Daniel werɛ amfi da? (b) Adanse bɛn na yɛwɔ a ɛkyerɛ sɛ ɛrenkyɛ Yehowa bɛyɛ ade atia nnɛ wiase bɔne no?\n27 Enti ɛnnɛ nso ɔfasu ho nkyerɛwee no wɔ hɔ—nanso enni hɔ mma “Babilon Kɛse” no nkutoo. Kae nokwasɛm titiriw bi a ɛda adi wɔ Daniel nhoma no mu: Yehowa ne Amansan Hene. Ɔno nkutoo na ɔfata sɛ ɔpaw nea obedi adesamma so. (Daniel 4:17, 25; 5:21) Wɔbɛsɛe biribiara a ɛsɔre tia Yehowa atirimpɔw ahorow. Aka bere tiaa bi na Yehowa ayɛ saa. (Habakuk 2:3) Wɔ Daniel fam no, saa bere no dui bere a na wadi bɛyɛ mfe ɔha no. Afei ohui sɛ Yehowa atu wiase tumi bi agu—nea na ahyɛ Onyankopɔn nkurɔfo so fi bere a na Daniel yɛ abarimaa no.\n28 Adanse wɔ hɔ a ɛkyerɛ pefee sɛ Yehowa Nyankopɔn de obi a obedi nnipa so asi ɔsoro ahengua so. Wiase no ani a abu agu Ɔhene yi so ne n’ahenni a wɔsɔre tia no yɛ adanse ankasa sɛ ɛrenkyɛ na Yehowa asɛe wɔn a wɔsɔre tia Ahenni nniso no nyinaa. (Dwom 2:1-11; 2 Petro 3:3-7) So woyɛ w’ade de kyerɛ sɛ yɛn bere yi gye ntɛmpɛ, na wode wo ho to Onyankopɔn Ahenni so? Sɛ saa a, woasua biribi afi ɔfasu no ho nkyerɛwee no mu ankasa!\n^ nky. 6 Ɔhene Kores kaa Belsasar ho asɛm wɔ tete nkyerɛwee bi mu sɛ: “Wɔde obi a n’ani nyɛ den asi ne man so [hene].”\n^ nky. 7 Ada adi sɛ Daniel kyerɛwtohɔ no mu nsɛm a emu da hɔ yi yɛ nokware. Wɔn a wotutu fam hwehwɛ tetefo nneɛma mu ahu sɛ wɔde ntayaa a wɔakokwaw ho na ɛyɛɛ tete Babilon ahemfie no.\n^ nky. 9 Ɛbɛyɛ sɛ Babilonfo gyidihunu maa anwonwade yi yɛɛ hu kɛse. Babylonian Life and History nhoma no ka sɛ: “Wɔ anyame dodow bi a na Babilonfo som wɔn akyi no, yehu sɛ na wogye ahonhom di paa ma wɔn nyamesom nhoma dodow no ara yɛ mpaebɔ ne nsɛm a wɔde kankye tia wɔn.”\n^ nky. 10 Biblical Archaeology Review nsɛmma nhoma no ka sɛ: “Na Babilonfo abenfo akyerɛw nsɛnkyerɛnne a ɛyɛ hu mpempem pii ato hɔ. . . . Bere a Belsasar hyɛe sɛ ɔpɛ sɛ ohu nea ɔfasu no ho nkyerɛwee no kyerɛ no, ɛda adi pefee sɛ Babilon anyansafo no kɔhwɛɛ nsɛnkyerɛnne ho nhoma ahorow yi mu. Nanso ɛso amma mfaso biara.”\n^ nky. 12 Nsɛm asekyerɛfo ka sɛ asɛmfua a wɔde gyina hɔ maa “tirim yɛɛ wɔn keserenene” wɔ ha yi kyerɛ gyegyeegye kɛse, te sɛ nea basabasayɛ kɔɔ so wɔ apontow no ase.\n^ nky. 26 Hwɛ Adiyisɛm—N’awiei Koraa Abɛn! a Watchtower Bible and Tract Society of New York, Inc., tintimii no nkratafa 205-271.\n• Ɔkwan bɛn so na biribi bɛbɔɔ Belsasar apontow no mu October 5/6, 539 A.Y.B. anadwo?\n• Wɔkyerɛɛ ɔfasu no ho nkyerɛwee ase dɛn?\n• Babilon asehwe ho nkɔmhyɛ bɛn na na ɛrenya mmamu wɔ bere a Belsasar apontow no rekɔ so no?\n• Dɛn na ɔfasu no ho nkyerɛwee no kyerɛ ma yɛn bere yi?\n[Mfonini nkutoo na ɛwɔ kratafa 98]\n[Mfonini nkutoo na ɛwɔ kratafa 103]\nShare Share Nsɛmfua Anan a Ɛsakraa Wiase No\ndp ti 7 kr. 98-113


Забур 64 CARS - Nnwom 64 ASCB\n1Ao Onyankopɔn, tie me ɛberɛ a mereka me haw;\nbɔ me ɔkra ho ban firi ɔtamfoɔ ahunahuna ho.\n2Fa me sie firi amumuyɛfoɔ agyinatuo ho,\nne nnebɔneyɛfoɔ dodoɔ no gyegyeegyeyɛ ho.\n3Wɔse wɔn tɛkrɛma sɛ akofena\nna wɔse wɔn ano sɛ mmɛmma kɔdiawuo.\n4Wɔfiri atɛeɛ mu, to bɔ onipa a ne ho nni asɛm;\nwɔto bɔ no mpofirim a wɔnsuro.\n5Wɔhyehyɛ wɔn ho wɔn ho nkuran wɔ wɔn amumuyɛ nneyɛeɛ ho,\nwɔka sɛdeɛ wɔbɛsum afidie;\nwɔka sɛ, “Hwan na ɔbɛhunu yɛn?”\n6Wɔbɔ atɛnkyea ho pɔ na wɔka sɛ,\n“Yɛayɛ nhyehyɛeɛ a ɛyɛ pɛ!”\nAmpa ara onipa akoma ne nʼadwene yɛ anifire.\n7Nanso, Onyankopɔn bɛto bɛmma awɔ wɔn;\nna wɔbɛhwe fam prɛko pɛ.\n8Ɔbɛdane wɔn ankasa tɛkrɛma atia wɔn\nna ɔde wɔn aba ɔsɛeɛ mu;\nna wɔn a wɔbɛhunu wɔn nyinaa bɛbɔ wɔn tiri nko wɔ animtiabuo so.\n9Adasamma nyinaa bɛsuro;\nwɔbɛpae mu aka Onyankopɔn nnwuma\nna wɔasusu deɛ wayɛ ho.\n10Ma teneneefoɔ nni ahurisie wɔ Awurade mu\nna wɔmpɛ hintabea wɔ ne mu;\nma wɔn a wɔn akoma mu teɛ nyinaa nyi no ayɛ!\nASCB : Nnwom 64


Ecclesiastes 12 NIVUK – Ɔsɛnkafo 12 AKCB | Biblica\nEcclesiastes 12 NIVUK – Ɔsɛnkafo 12 AKCB\n1Kae wo Bɔfo\nwɔ wo mmerantebere mu,\nansa na nnabɔne no aba\nna mfe a wobɛka se,\n“Minni mu anigye biara” no reba,\n2ansa na owia ne hann,\nɔsram ne nsoromma aduru sum,\nna omununkum asan aba osutɔ akyi.\n3Bere a ofi no awɛmfo ho popo,\nna mmarima ahoɔdenfo akom,\nbere a awiyamfo agyae adwumayɛ, sɛ wosua nti\nna wɔn a wɔhwɛ pema mu no ani so ayɛ kusuu;\n4bere a wɔatoto abɔnten no apon mu\nna awiyambea nnyigyei ano abrɛ ase;\nbere a nnipa te nnomaa su na wɔanyan,\nnanso wɔn nnwonto ano abrɛ ase;\n5bere a nnipa suro sorokɔ\nne mmɔnten so amanenyasɛm;\nbere a “ɔsonkoran” dua begu nhwiren\nna tɛwtɛw twe ne ho kɔ no\nna nkatede ho adwudwo.\nAfei onipa kɔ ne daa home mu\nna agyaadwotwafo tu gu mmɔnten so.\n6Kae no, ansa na dwetɛ hama no atew,\nanaasɛ sikakɔkɔɔ asanka no abɔ;\nansa na sukuruwa no abobɔ wɔ asuten ho,\nanaasɛ asubura so nkyimii abubu,\n7na dɔte san kɔ asase a efi mu bae,\nna honhom no tu kɔ Onyankopɔn a ɔde mae no nkyɛn.\n8“Ahuhude mu ahuhude” ɔsɛnkafo no na ose.\n“Biribiara yɛ ahuhude!”\nAsɛm No Awiei\n9Ɔsɛnkafo no yɛ onyansafo na ɔde nimdeɛ maa nnipa nso. Ɔdwenee na ɔyɛɛ nhwehwɛmu na obubuu mmɛ bebree. 10Ɔsɛnkafo no hwehwɛɛ sɛ obenya nsɛm a ɛfata, na nea ɔkyerɛw no yɛ pɛ na ɛyɛ nokware nso.\n11Anyansafo nsɛm te sɛ nantwikafo mpeaw. Wɔn nsɛm a wɔaboa ano te sɛ nnadewa a wɔde abobɔ dua mu ma akɔ mu yiye. Saa nsɛm yi nyinaa fi Oguanhwɛfo baako nkyɛn. 12Mebɔ wo kɔkɔ sɛ twe wo ho fi biribiara a ɛka eyinom ho, me babarima.\nNhoma bebrebe nkyerɛw nni awiei, na ne sua pii no ma honam yɛ mmerɛw.\n13Afei ne nyinaa atɔ asom;\nnsɛm no awiei ni:\nSuro Onyankopɔn na di nʼahyɛde so,\nna onipa asɛde nyinaa ni.\n14Onyankopɔn bebu nneyɛe biara atɛn,\nnea wɔayɛ asie nso ka ho,\nsɛ ɛyɛ papa anaa bɔne.\nAKCB : Ɔsɛnkafo 12